Paġna IL-KUNSILL TAL-UNJONI EWROPEA, Id-Djalogu Strutturat huwa proċess parteċipattiv u l-eżiti tal-ħames ċiklu ta' ħidma huma bbażati fuq ir-riżultati miksuba mill-konsultazzjonijiet nazzjonali matul il-Presidenza Netherlandiża, dik Slovakka u dik Maltija, kif ukoll mill-Konferenzi tal-UE dwar iż-Żgħażagħ f'Amsterdam f'April 2016, f'Kosice f'Ottubru 2016 u f'Malta f'Marzu 2017. Il-Presidenza Netherlandiża ffukat fuq l-esplorazzjoni tal-isfidi u l-problemi li qed jiffaċċjaw iż-żgħażagħ fl-Ewropa tal-lum. Matul il-Konferenza taż-Żgħażagħ f'Amsterdam (April 2016), tħejjew mistoqsijiet ta' gwida għal konsultazzjoni maż-żgħażagħ, u l-Gruppi ta' Ħidma Nazzjonali fil-livell tal-Istati Membri ġew mistiedna jwettqu l-konsultazzjoni u jipprovdu feedback. Il-Konferenza dwar iż-Żgħażagħ f'Kosice (Ottubru 2016) ikkunsidrat u ddiskutiet ir-riżultati tal-konsultazzjonijiet maż-żgħażagħ u r-rappreżentanti taż-żgħażagħ, u flimkien ma' rappreżentanti mill-Istati Membri, żviluppat Rakkomandazzjonijiet Konġunti tad-Djalogu Strutturat dwar iż-Żgħażagħ, li ġew diskussi fil-Kunsill EYCS f'Novembru 2016, flimkien mas-sitwazzjoni taż-żgħażagħ fl-Ewropa. Ir-riżultati ta' din id-diskussjoni ntbagħtu lill-President tal-Kunsill Ewropew. Matul il-Konferenza taż-Żgħażagħ f'Malta (Marzu 2017), ir-Rakkomandazzjonijiet Konġunti komplew jiġu diskussi, ngħataw prijorità u ġew żviluppati azzjonijiet għall-implimentazzjoni tagħhom. tar-Rakkomandazzjonijiet Konġunti u l-azzjonijiet proposti tad-Djalogu Strutturat dwar iż-Żgħażagħ — "Il-possibbiltà għaż-żgħażagħ kollha li jinvolvu ruħhom f'Ewropa diversa, konnessa u inklużiva" — li jiffukaw fuq is-suġġetti li ġejjin: Aċċess għal informazzjoni kritika u ta' kwalità; Bini tar-reżiljenza u l-kunfidenza fihom infushom; Lil hinn mill-biża' u l-intolleranza; Lejn sistema edukattiva li tattwa l-potenzjal taż-żgħażagħ; Trawwim tal-involviment taż-żgħażagħ fis-soċjetà; Bini mill-ġdid tal-fiduċja taż-żgħażagħ fil-proġett Ewropew; Programmi ta' mobilità għal kulħadd; u l-Impatt tal-ħidma fost iż-żgħażagħ u l-organizzazzjonijiet taż-żgħażagħ għal kulħadd kif stipulat fl-Anness. sabiex jikkunsidraw ir-Rakkomandazzjonijiet Konġunti u l-azzjonijiet proposti tad-Djalogu Strutturat dwar iż-Żgħażagħ fit-tfassil u l-implimentazzjoni ta' politiki futuri għaż-żgħażagħ fejn xieraq. sabiex iwettqu rieżami tal-proċess ta' Djalogu Strutturat u l-għanijiet tiegħu għall-Kooperazzjoni Ewropea fil-Qasam taż-Żgħażagħ Wara l-2018 u jikkunsidraw modi innovattivi u effettivi li jippromwovu djalogu u involviment sinifikanti u kostruttiv ma' żgħażagħ minn ambjenti differenti, ma' organizzazzjonijiet taż-żgħażagħ, riċerkaturi żgħażagħ u ma' dawk li jfasslu l-politika inkluż partijiet ikkonċernati minn setturi rilevanti oħra. Fuq il-bażi tal-evidenza, l-evalwazzjoni u l-konsultazzjonijiet, tipproponi proċess imġedded ta' Djalogu Strutturat bħala parti mill-Kooperazzjoni Ewropea fil-Qasam taż-Żgħażagħ - Wara l-2018. Minħabba li l-qafas imġedded għall-kooperazzjoni Ewropea fil-qasam taż-żgħażagħ (2010-2018) ser jitlesta fl-2018, il-prijorità ġenerali għad-djalogu strutturat maż-żgħażagħ u l-organizzazzjonijiet taż-żgħażagħ għaċ-ċiklu ta' ħidma li jmiss (mill-1 ta' Lulju 2017 sal-31 ta' Diċembru 2018) għandha tkun iffukata fuq il-qafas li jmiss għall-kooperazzjoni Ewropea fil-qasam taż-żgħażagħ. It-titlu għas-sitt ċiklu tad-Djalogu Strutturat ser ikun "Iż-Żgħażagħ fl-Ewropa: xi jmiss?". Il-fokus tat-Triju ta' Presidenzi li jmiss - l-Estonja, il-Bulgarija u l-Awstrija - għas-sitt ċiklu ta' ħidma tad-Djalogu Strutturat ser ikun li jevalwaw, jirrieżaminaw u jġeddu d-Djalogu Strutturat biex ikomplu jtejbuh u jippromwovuh. L-istituzzjonijiet tal-UE u l-Istati Membri għandhom jiżviluppaw jew ikomplu jimplimentaw politika u prattika bbażati fuq l-evidenza li jimmiraw li kontinwament itejbu l-ħiliet taż-żgħażagħ biex jevalwaw b'mod kritiku u jipproċessaw l-informazzjoni permezz tal-edukazzjoni kemm formali kif ukoll mhux formali. L-istituzzjonijiet tal-UE u l-Istati Membri, f'kooperazzjoni ma' organizzazzjonijiet tas-soċjetà ċivili, għandhom jappoġġaw media mmexxija miż-żgħażagħ li tkun trasparenti, indipendenti u diversa, peress li din tikkontribwixxi biex jissaħħaħ il-litteriżmu fil-media, u l-ħsieb kritiku u analitiku fost iż-żgħażagħ. Il-Kumitat CULT tal-Parlament Ewropew kif ukoll il-Kummissjoni Ewropea huma mistiedna jieħdu kont ta' dan l-aspett waqt ir-reviżjoni ta' "Erasmus +", "Ewropa għaċ-ċittadini", "Ewropa Kreattiva" u l-programmi l-oħra rilevanti kollha. Fid-dawl tal-fatt li l-aspettattivi għal prestazzjoni kompetittiva qed jiżdiedu fix-xenarji edukattivi, l-awtoritajiet nazzjonali kompetenti jridu jiżguraw li ż-żgħażagħ ikollhom biżżejjed ħin u spazju għal attivitajiet li jgħinuhom jibnu r-reżiljenza, l-għarfien tagħhom infushom u l-kunfidenza fihom infushom. L-awtoritajiet kompetenti nazzjonali għandhom jimplimentaw edukazzjoni dwar il-benessri mentali u s-saħħa mentali, kemm permezz tas-sistema tal-edukazzjoni formali u kif ukoll fl-ambjent mhux formali. L-għan huwa li titkisser l-istigma permezz tas-sensibilizzazzjoni u wkoll li ż-żgħażagħ ikunu jistgħu jitgħallmu kif jieħdu ħsieb is-saħħa mentali tagħhom u kif jikkomunikaw ma' sħabhom dwar din il-kwistjoni. L-Awtoritajiet Ewropej u Nazzjonali għandhom iżidu l-finanzjament u l-appoġġ istituzzjonali fl-istabbiliment ta' Programmi Lokali u Skambji fil-Livell Nazzjonali biex jippermettu liż-żgħażagħ kollha jkollhom rabta diretta ma' żgħażagħ oħrajn minn ambjenti u realtajiet differenti, sabiex isaħħu l-kompetenzi interkulturali, jittrattaw id-diskriminazzjoni, jippromwovu l-empatija u s-solidarjetà, u jesperjenzaw il-benefiċċji tad-diversità. Biex iż-żgħażagħ kollha jgħixu f'Ewropa ta' diversità, l-UE u l-Awtoritajiet Kompetenti Nazzjonali jridu jiżviluppaw jew jappoġġaw taħriġ u programmi ta' żvilupp għall-għalliema u l-komunitajiet tal-iskejjel sabiex jinħoloq ambjent sigur u inklussiv fejn iż-żgħażagħ ikunu jistgħu jiżviluppaw kompetenzi biex jegħlbu l-biża' u d-diskriminazzjoni. Aħna nitolbu l-impenn tal-istati membri kollha biex jiżguraw servizzi ta' gwida u konsulenza li jagħtu s-setgħa liż-żgħażagħ kollha biex jiżviluppaw lilhom infushom u jsibu triqthom fil-ħajja tul l-istadji kollha tal-edukazzjoni. L-edukazzjoni tonqos milli tipprovdi liż-żgħażagħ bil-ħiliet prattiċi meħtieġa li huma rilevanti għas-soċjetà moderna. Aħna nħeġġu lill-Istati Membri kollha biex jinkoraġġixxu l-inklużjoni ta' ħiliet prattiċi għall-ħajja fl-edukazzjoni sabiex iż-żgħażagħ jkunu jistgħu jkunu parteċipanti attivi f'soċjetajiet diversi u fil-post tax-xogħol. L-istituzzjonijiet edukattivi u l-partijiet ikkonċernati lokali, b'kooperazzjoni maż-żgħażagħ, għandhom jipprovdu appoġġ imfassal apposta, servizz aċċessibbli, u kif ukoll joħolqu spazji għal interazzjoni sinifikanti, sabiex iż-żgħażagħ kollha jkunu jistgħu jiskopru u jħaddnu l-identità u l-valur individwali tagħhom. Din hija l-bażi li fuqha tissawwar fiduċja reċiproka bejn żgħażagħ minn ambjenti differenti. Il-Kummissjoni Ewropea u l-Istati Membri għandhom jiżguraw li kull żagħżugħ u żagħżugħa, tkun xi tkun is-sitwazzjoni personali u soċjali tagħhom, ikunu jistgħu jinvolvu ruħhom liberament f'attivitajiet ta' volontarjat billi dawn isiru aċċessibbli. L-involviment għandu jiġi żgurat, pereżempju f'organizzazzjonijiet taż-żgħażagħ, biex jinħoloq sens ta' appartenenza u biex iż-żgħażagħ jingħataw is-setgħa bħala ċittadini. Il-Kummissjoni Ewropea u l-Forum Ewropew taż-Żgħażagħ għandhom jaħdmu flimkien biex janalizzaw u jifhmu kif iż-żgħażagħ jaċċessaw il-komunikazzjoni mill-UE u dwarha u biex jiżviluppaw strateġija ta' komunikazzjoni sabiex jinfurmaw liż-żgħażagħ Ewropej dwar l-UE u kif jistgħu jħallu impatt pożittiv fuq il-proġett tal-UE. Biex titnaqqas id-distanza bejn iż-żgħażagħ u l-UE u l-politiki tagħha, għandhom jiġu organizzati Festivals taż-Żgħażagħ tal-UE fil-livell Nazzjonali u/jew Reġjonali fl-Istati Membri kollha b'rabta ma' inizjattivi Ewropej. Dawn il-festivals, li jikkombinaw attivitajiet soċjali, politiċi u kulturali, għandhom ilaqqgħu flimkien żgħażagħ minn ambjenti differenti. Dawn l-avvenimenti ser irawmu t-tagħlim u d-dibattitu dwar l-UE u l-opportunitajiet li toffri u ser jiffurmaw il-politiki tagħha f'ambjent ta' divertiment flimkien. L-Istati Membri u l-Kummissjoni Ewropea għandhom ikomplu bl-isforzi tagħhom biex jegħlbu l-ostakli eżistenti li ż-żgħażagħ għandhom fl-aċċess għall-mobilità. L-aċċess għal programmi ta' mobilità għandu jiġi ssimplifikat u adattat aħjar għall-ħtiġijiet diversi taż-żgħażagħ. Għandhom jiġu pprovduti informazzjoni u gwida biex titqajjem aktar kuxjenza dwar l-opportunitajiet ta' mobilità. L-Istati Membri tal-UE għandhom joħolqu qafas legali għar-rikonoxximent u l-validazzjoni tal-kompetenzi miksuba permezz ta' programmi ta' mobilità fil-livell nazzjonali u Ewropew. Dan mhux talli ser jipprovdi aċċess ugwali għal opportunitajiet ta' tagħlim diversi iżda ser jivvalida wkoll il-ħiliet miksuba u jikkontribwixxi għall-inklużjoni soċjali taż-żgħażagħ. L-Istati Membri u l-Kummissjoni Ewropea għandhom jippromwovu u jappoġġaw firxa ta' spazji virtwali u fiżiċi ddedikati għall-ħidma kwalifikata fost iż-żgħażagħ bħala rispons għall-ħtiġijiet u l-interessi taż-żgħażagħ kollha. Il-Kummissjoni Ewropea u l-Istati Membri għandhom jallokaw biżżejjed fondi operazzjonali sabiex il-ħidma fil-qasam taż-żgħażagħ u l-organizzazzjonijiet taż-żgħażagħ ikunu kapaċi jwettqu ħidma sostenibbli fost iż-żgħażagħ li tkun aċċessibbli, rilevanti u sinifikanti għaż-żgħażagħ kollha. IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI, IFAKKRU fil-kompetenza assenjata lill-Unjoni Ewropea, b'mod partikolari mill-Artikolu 6 u l-Artikolu 165 tat-Trattat dwar il-Funzjonament tal-Unjoni Ewropea, li skont huma l-isport huwa qasam fejn l-azzjoni fil-livell tal-UE għandha tappoġġa, tikkoordina u tissupplimenta l-azzjonijiet tal-Istati Membri. IQISU li l-isport jista' jikkontribwixxi għall-prijoritajiet ġenerali tal-aġenda tal-politika ekonomika u soċjali, kif ukoll dik dwar is-sigurtà, tal-UE u b'mod partikolari għall-Istrateġija Ewropa 2020 għal tkabbir intelliġenti, sostenibbli u inklużiv. JIRRIKONOXXU li l-isport jaqdi rwol pożittiv fil-kooperazzjoni transsettorjali fil-livell tal-UE u b'hekk jgħin biex jiġi żgurat l-iżvilupp sostenibbli u biex jiġu trattati b'mod xieraq l-isfidi soċjoekonomiċi ġenerali u dawk relatati mas-sigurtà li qed tħabbat wiċċha magħhom l-UE, inkluż il-migrazzjoni, l-esklużjoni soċjali, ir-radikalizzazzjoni li tista' twassal għal estremiżmu vjolenti, il-qgħad, kif ukoll stili ta' ħajja ħżiena għas-saħħa u l-obeżità. JIEĦDU NOTA tar-riżultati li ħarġu mill-Ewrobarometru dwar l-Isport u l-Attività Fiżika ppubblikat fl-2014, waqt li jirrikonoxxu d-differenzi kbar fost l-Istati Membri, inkluż fir-rigward tar-riżultati fuq ix-xogħol volontarju u l-imġiba sedentarja, u jieħdu nota tal-istatistika prodotta mill-Eurostat li tkopri d-data ta' natura ekonomika u soċjali ewlenija dwar l-isport. JIRRIKONOXXU l-ħtieġa li titwettaq kooperazzjoni ma' pajjiżi terzi, b'mod partikolari pajjiżi kandidati u kandidati potenzjali tal-UE, biex jiġu promossi l-valuri Ewropej permezz tad-diplomazija bl-isport, u mal-organizzazzjonijiet internazzjonali kompetenti fil-qasam tal-isport, inkluż il-Kunsill tal-Ewropa, il-WADA u l-Organizzazzjoni Dinjija tas-Saħħa. li jkomplu jiżviluppaw qafas ta' kooperazzjoni Ewropea fil-qasam tal-isport bl-istabbiliment tat-tielet Pjan ta' Ħidma tal-UE għall-Isport għall-azzjonijiet tal-Istati Membri u l-Kummissjoni; dwar skeda ta' żmien konkreta għal dan il-Pjan ta' Ħidma, jiġifieri mill-1 ta' Lulju 2017 sal-31 ta' Diċembru 2020; li l-attivitajiet fil-livell tal-UE fil-qasam tal-isport għandhom jiffokaw fuq it-temi ta' prijorità, it-temi ewlenin, ir-riżultati kif ukoll il-metodi ta' ħidma u l-istrutturi elenkati f'dan il-Pjan ta' Ħidma, u kif stipulat fl-Anness I. IQISU li dan il-Pjan ta' Ħidma tal-UE għall-Isport għandu jkun regolat mill-objettivi ta' gwida li ġejjin: li jiġi żgurat, permezz ta' kooperazzjoni transettorjali, l-għarfien minn oqsma oħra ta' politika tal-UE dwar il-kontribut li l-isport jista' jagħti sabiex jingħelbu l-isfidi tal-politika li qed tħabbat wiċċha magħhom l-UE; li l-bażi ta' evidenza għall-isport tkompli tissaħħaħ; li jiġi promoss approċċ kooperattiv u miftiehem fost l-Istati Membri u l-Kummissjoni, u fejn xieraq mal-moviment sportiv u partijiet oħra kkonċernati, għall-kisba ta' valur miżjud fil-qasam tal-isport fil-livell tal-UE fuq perijodu aktar fit-tul; li l-isfidi transnazzjonali jiġu indirizzati bl-użu ta' approċċ ikkoordinat tal-UE; li jittieħed kont tan-natura speċifika tal-isport; li tiġi promossal-ugwaljanza bejn is-sessi; li jittieħed kont tar-relazzjoni bejn l-edukazzjoni u l-isport, inklużi karrieri doppji għall-atleti; li l-ħidma titkompla fuq il-bażi tal-kisbiet tal-ewwel żewġ Pjanijiet ta' Ħidma tal-UE għall-Isport; li jingħata kontribut għall-iżvilupp tal-isport tal-massa fl-UE. JISSOTTOLINJAW li dan il-Pjan ta' Ħidma tal-UE għandu jkun qafas u strument flessibbli li jista' jirrispondi fil-ħin għal żviluppi fil-qasam tal-isport u li jieħu kont tal-prijoritajiet tal-Presidenzi futuri. JAQBLU li t-temi u t-temi ewlenin li ġejjin għandhom jingħataw prijorità mill-Istati Membri u l-Kummissjoni għall-perijodu kopert minn dan il-Pjan ta' Ħidma. Dawn jistgħu jiġu kkomplementati minn kull Presidenza fid-dawl ta' kwalunkwe żvilupp ġdid li jista' jkun hemm: Id-dettalji marbutin mal-eżekuzzjoni tat-temi ewlenin ta' hawn fuq huma stabbiliti fl-Anness I. l-Pjan ta' Ħidma tal-UE jista' jiġi rivedut mill-Kunsill u r-Rappreżentanti tal-Gvernijiet tal-Istati Membri, imlaqqgħin fil-Kunsill fid-dawl ta' riżultati miksubin u żviluppi ta' politika fil-livell tal-UE; ir-riflessjonijiet ta' nofs it-terminu dwar il-Pjan ta' Ħidma tal-UE ser jiġu organizzati matul l-ewwel nofs tal-2019. JIRRIKONOXXU li hemm il-ħtieġa li titkompla l-kooperazzjoni mill-qrib bejn l-Istati Membri kif ukoll mal-Kummissjoni sabiex jiġi implimentat il-Pjan ta' Ħidma. Jirrikonoxxu wkoll li l-moviment sportiv u l-organizzazzjonijiet kompetenti rilevanti fil-livell nazzjonali, Ewropew u dak internazzjonali bħall-Kunsill tal-Ewropa, il-WADA u d-WHO għandhom ikunu assoċjati mill-qrib ma' din il-kooperazzjoni. Għandhom jiġu stabbiliti strutturi u metodi ta' ħidma xierqa għas-segwitu tal-kisbiet mill-ewwel żewġ Pjanijiet ta' Ħidma tal-UE u għall-iżvilupp ta' riżultati ġodda f'konformità mat-temi ta' prijorità u t-temi ewlenin, kif stabbiliti fil-paragrafu 12 hawn fuq; Għandhom jiġu organizzati laqgħat tal-Gruppi ta' Esperti u laqgħat tematiċi, fejn xieraq, mill-Kummissjoni fl-oqsma ta' politika li ġew trattati, fost l-oħrajn, b'mod estensiv permezz tal-Pjanijiet ta' Ħidma għall-Isport preċedenti u dak attwali. Il-laqgħat jistgħu jiġu organizzati fuq l-inizjattiva ta' Stat Membru wieħed jew għadd ta' Stati Membri dwar suġġetti ta' interess komuni (gruppi ta' Stati Membri interessati). Dawn il-laqgħat ser jittrattaw, fost oħrajn, attivitajiet ta' tagħlim bejn il-pari fost l-Istati Membri parteċipanti. Strutturi u metodi ta' ħidma oħrajn jistgħu jinkludu konferenzi u seminars tal-Presidenza, laqgħat informali tal-Ministri u d-Diretturi tal-Isport, studji tal-Kummissjoni u konferenzi u seminars tal-Kummissjoni. Il-prinċipji ewlenin relatati mad-diversi metodi ta' ħidma huma stabbiliti fl-Anness II. Fit-tieni nofs tal-2020, l-implimentazzjoni ta' dan il-Pjan ta' Ħidma tal-UE ser tiġi evalwata mill-Kunsill abbażi ta' rapport imħejji mill-Kummissjoni matul l-ewwel nofs tal-2020. JISTIEDNU LILL-ISTATI MEMBRI SABIEX: jaħdmu flimkien mal-Kummissjoni biex dan il-Pjan ta' Ħidma tal-UE jiġi implimentat b'mod effettiv u bl-użu ta' strutturi u metodi ta' ħidma speċifikati minn din ir-Riżoluzzjoni; filwaqt li jirrispettaw il-prinċipju ta' sussidjarjetà u l-awtonomija tal-istrutturi governattivi tal-isport, jieħdu kont debitu ta' dan il-Pjan ta' Ħidma tal-UE meta jkunu qed jiżviluppaw linji ta' politika fil-livell nazzjonali; jinformaw regolarment, u fejn xieraq jikkonsultaw magħhom, lill-partijiet ikkonċernati fl-isport dwar il-progress li jkun sar bl-implimentazzjoni tal-Pjan ta' Ħidma tal-UE, sabiex jiġu żgurati r-rilevanza u l-viżibilità tal-attivitajiet; ixerrdu, fejn ikun adatt, fl-Istati Membri u fil-livelli xierqa, ir-riżultati miksuba skont dan il-Pjan ta' Ħidma tal-UE għall-Isport u dawk preċedenti; jorganizzaw laqgħat dwar suġġetti ta' interess komuni (gruppi ta' Stati Membri interessati); jibdew u jmexxu eżerċizzji ta' tagħlim bejn il-pari f'kooperazzjoni mal-Kummissjoni. JISTIEDNU LILL-PRESIDENZI TAL-KUNSILL: jieħdu kont, inkluż fil-kuntest tat-Triju ta' Presidenzi, tat-temi ta' prijorità tal-Pjan ta' Ħidma tal-UE meta jiżviluppaw il-programm tagħhom u jibnu fuq ir-riżultati diġà miksuba; jinformaw lill-Istati Membri dwar il-ħidma attwali jew ippjanata f'formazzjonijiet oħrajn tal-Kunsill li għandha impatt fuq l-isport; fi tmiem it-terminu kopert minn din ir-Riżoluzzjoni, u abbażi ta' Rapport imħejji mill-Kummissjoni, jipproponu abbozz ta' Pjan ta' Ħidma tal-UE ġdid għall-perijodu li jmiss, jekk ikun meħtieġ; JISTIEDNU LILL-KUMMISSJONI: taħdem mal-Istati Membri fl-implimentazzjoni ta' dan il-Pjan ta' Ħidma, b'mod partikolari rigward ir-riżultati deskritti fl-Anness I; tinforma lill-Istati Membri dwar inizjattivi li għaddejjin jew ippjanati f'oqsma ta' politika oħrajn tal-UE li jħallu impatt fuq l-isport u żviluppi rispettivi fil-Kummissjoni; tinforma lill-Grupp ta' Ħidma dwar l-Isport bil-mandati tal-gruppi ta' esperti; tappoġġa lill-Istati Membri u atturi rilevanti oħra fl-attivitajiet tagħhom dwar it-temi u t-temi ewlenin stipulati f'din ir-Riżoluzzjoni, b'mod partikolari billi: teżamina l-mezzi biex tiffaċilita l-parteċipazzjoni ta' Stati Membri u esperti, kif ukoll tistieden rappreżentanti mill-moviment sportiv u, fejn xieraq, partijiet ikkonċernati oħrajn fil-gruppi ta' esperti msemmija fl-Anness I, filwaqt li tiżgura livell għoli u koerenti ta' rappreżentanza u għarfien espert; tistabbilixxi gruppi ta' esperti fl-oqsma li ġejjin: L-integrità L-iżvilupp ta' ħiliet u ta' riżorsi umani fl-isport tistabbilixxi forom oħra ta' appoġġ għall-promozzjoni tal-iskambju tal-aħjar prattiki u tagħlim bejn il-pari, kif ukoll għall-konsolidazzjoni tal-għarfien (eż. studji); tipprovdi l-kontribut espert meħtieġ rigward kwistjonijiet marbuta mal-ġlieda kontra d-doping, b'mod partikolari l-kompatibbiltà mad-dritt tal-Unjoni ta' kwalunkwe reviżjoni li jmiss tal-Kodiċi WADA Kontra d-Doping; tipprovdi appoġġ loġistiku u tekniku għall-ġbir u t-tixrid ta' dokumenti u informazzjoni rilevanti dwar il-politika tal-UE dwar l-isport; torganizza laqgħat tematiċi speċifiċi fl-oqsma ta' politika li ġew trattati b'mod estensiv permezz tal-Pjanijiet ta' Ħidma għall-Isport preċedenti u dak attwali. L-għan ta' dawn il-laqgħat huwa li jkunu diskussi l-eżiti rilevanti għall-qasam ta' politika ta' proġetti ffinanzjati mill-UE li huma ta' benefiċċju għall-isport kif ukoll li jitrawwem l-iskambju ta' prattiki tajbin u viżjonijiet dwar suġġetti speċifiċi, li jittieħed kont tal-progress li sar u li jiġu identifikati l-oqsma fejn hija meħtieġa aktar azzjoni, b'mod partikolari fl-oqsma stipulati fl-Anness I. Dawn it-tipi ta' laqgħat għandhom jiġu organizzati mill-inqas darba fis-sena. tiżgura segwitu għall-ħidma li saret minn Gruppi ta' Livell Għoli preċedenti stabbiliti mill-Kummissjoni dwar "Sport tal-Massa" u "Sport u d-Diplomazija"; tiżgura segwitu għar-rakkomandazzjonijiet magħmula mill-Grupp ta' Esperti preċedenti dwar Governanza Tajba u tiżgura l-kontinwità dwar kwistjonijiet attwali marbuta mal-ġlieda kontra t-tbagħbis tal-logħob; tippromwovi r-rikonoxximent tal-ħiliet u l-kompetenzi fl-isport; tiffaċilita d-djalogu strutturat dwar l-isport, fost l-oħrajn l-organizzazzjoni fuq bażi annwali tal-Forum tal-UE dwar l-Isport, filwaqt li tlaqqa' l-partijiet interessanti ewlenin kollha fil-livelli differenti tal-isport; tiżviluppa l-Ġimgħa Ewropea tal-Isport ta' kull sena u tippromwovi l-Ġimgħa tul is-sena kollha bħala għodda li tippromwovi l-parteċipazzjoni fl-isport u l-attività fiżika f'konformità mal-prijoritajiet ta' dan il-Pjan ta' Ħidma; tappoġġa t-temi ta' prijorità u t-temi ewlenin korrispondenti stabbiliti minn dan il-Pjan ta' Ħidma, filwaqt li jittieħed vantaġġ mill-programm Erasmus+ u programmi oħra rilevanti tal-UE, kif ukoll il-Fondi Strutturali u ta' Investiment Ewropej; qabel tmiem l-ewwel nofs tal-2020 u fuq il-bażi ta' kontributi volontarji mill-Istati Membri, tadotta Rapport dwar l-implimentazzjoni u r-rilevanza tal-Pjan ta' Ħidma. Dan ir-Rapport ser ikun il-bażi għat-tħejjija ta' Pjan ta' Ħidma tal-UE suċċessur possibbli matul it-tieni nofs tal-2020; fejn xieraq, tagħmel disponibbli pubblikament ir-riżultati miksuba fl-istrutturi ta' ħidma ta' dan il-Pjan ta' Ħidma tal-UE għall-Isport u dawk preċedenti. Kontribut tal-UE Pożizzjoni tal-UE skambju tal-aħjar prattika Skambju tal-aħjar prattiki Konklużjonijiet tal-Kunsill Skambju ta' prattiki tajba Konklużjonijiet tal-Kunsill Rakkomandazzjonijiet/sitwazzjoni attwali Skambju ta' fehmiet Skambju tal-aħjar prattiki Konklużjonijiet tal-Kunsill Skambju tal-aħjar prattiki Rapport u l-iskambju tal-aħjar prattiki Konklużjonijiet tal-Kunsill Konklużjonijiet tal-Kunsill skambju tal-aħjar prattika Skambju tal-aħjar prattiki Linji gwida Konklużjonijiet tal-Kunsill Konklużjonijiet tal-Kunsill Manwal li jiġbor l-aħjar prattiki/eżempji Skambju tal-aħjar prattiki Skambju ta' għarfien u l-aħjar prattika Rakkomandazzjonijiet abbażi ta' studji ta' każijiet u prattiki tajba L-istrateġija dwar it-triq 'il quddiem Il-parteċipazzjoni tal-Istati Membri fil-ħidma tal-Gruppi ta' Esperti, il-laqgħat tematiċi u l-gruppi ta' Stati Membri interessati hija volontarja u miftuħa għall-Istati Membri kollha. Il-Kummissjoni ser tiżgura l-aktar parteċipazzjoni xierqa u effettiva ta' esperti minn oqsma differenti inkluż l-amministrazzjoni pubblika u l-partijiet ikkonċernati fil-qasam tal-isport. Gruppi ta' Stati Membri interessati jistgħu jiddefinixxu l-metodi u l-istrutturi ta' ħidma tagħhom stess, fid-dawl tal-ħtiġijiet speċifiċi u l-eżiti mixtieqa tagħhom. Il-Kummissjoni għandha tkun assoċjata mal-ħidma ta' dawn il-gruppi, kif xieraq. Il-Kummissjoni ser tirrapporta lill-Grupp ta' Ħidma dwar l-Isport fir-rigward tal-progress tal-ħidma fil-gruppi ta' esperti u l-laqgħat tematiċi rispettivi u tippreżenta r-riżultati tagħhom. Gruppi ta' Stati Membri interessati ser jinnominaw rappreżentant biex jagħmel l-istess. Jekk xieraq, il-Grupp ta' Ħidma tal-Kunsill dwar l-Isport ser jipprovdi aktar gwida, sabiex jiġu garantiti l-eżiti u l-iskeda ta' żmien mixtieqa. L-aġendi tal-laqgħat u r-rapporti tal-laqgħat tal-gruppi kollha ser ikunu disponibbli għall-Istati Membri kollha, irrispettivament minn kemm jipparteċipaw f'qasam partikolari. Ir-riżultati tal-gruppi ser jiġu ppubblikati u kondiviżi fil-livell tal-UE u nazzjonali. Ir-riżultati mid-diversi metodi ta' ħidma ser ikunu ta' kontribut għar-rapport mill-Kummissjoni dwar l-implimentazzjoni tal-Pjan ta' Ħidma. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 165 u 166 tiegħu, Wara li kkunsidra l-proposta mill-Kummissjoni Ewropea, Il-kwalifiki għandhom diversi skopijiet. Dawn juru lil min iħaddem x'jafu u x'kapaċi jagħmlu fil-prinċipju dawk li għandhom il-kwalifiki fil-pussess tagħhom ("l-eżiti tat-tagħlim"). Dawn jaf ikunu prerekwiżit biex wieħed jaċċessa ċertu professjonijiet regolati. Jgħinu lill-awtoritajiet tal-edukazzjoni u t-taħriġ u lill-fornituri biex jiddeterminaw il-livell u l-kontenut tat-tagħlim li jkun inkiseb minn individwu. Dawn huma wkoll importanti għall-individwu bħala espressjoni ta' kisba personali. Għaldaqstant il-kwalifiki għandhom rwol importanti biex tiżdied l-impjegabbiltà, u biex jiffaċilitaw il-mobbiltà u l-aċċess għall-edukazzjoni avvanzata. Il-kwalifiki huma l-eżitu formali ta' proċess ta' valutazzjoni u validazzjoni minn awtorità kompetenti, u tipikament jieħdu l-għamla ta' dokumenti bħalma huma ċ-ċertifikati jew id-diplomi. Dawn jistabbilixxu li individwu jkun kiseb eżiti tat-tagħlim skont standards partikolari. Dawk l-eżiti tat-tagħlim jistgħu jinkisbu b'mezzi differenti f'xenarji formali, mhux formali jew informali, sew jekk f'kuntest nazzjonali jew inkella internazzjonali. Jenħtieġ li l-informazzjoni dwar l-eżiti tat-tagħlim tkun faċilment aċċessibbli u trasparenti. L-objettivi aktar ġenerali ta' din ir-Rakkomandazzjoni huma li tikkontribwixxi għall-modernizzazzjoni tas-sistemi tal-edukazzjoni u t-taħriġ, u li żżid l-impjegabbiltà, il-mobbiltà u l-integrazzjoni soċjali tal-ħaddiema u ta' min jitgħallem. Din għandha wkoll l-għan li ttejjeb ir-rabta bejn it-tagħlim formali, mhux formali u informali u li tappoġġa l-validazzjoni tal-eżiti tat-tagħlim li jinkisbu f'xenarji differenti. L-Istati Membri żviluppaw jew qegħdin jiżviluppaw oqfsa nazzjonali tal-kwalifiki msejsa fuq l-eżiti tat-tagħlim u qed jorbtuhom mal-QEK permezz ta' proċess ta' "referenzjar". Il-livelli tal-QEK u d-deskritturi tal-eżiti tat-tagħlim jikkontribwixxu għal titjib fit-trasparenza u l-komparabbiltà tal-kwalifiki ta' sistemi nazzjonali differenti. Jikkontribwixxu wkoll għal ċaqliqa ġenerali fl-edukazzjoni u fit-taħriġ orjentata lejn l-eżiti tat-tagħlim. Jenħtieġ li r-referenzjar għall-QEK isir permezz tal-oqfsa nazzjonali tal-kwalifiki jew, meta dawn ma jkunux jeżistu, permezz tas-sistemi nazzjonali tal-kwalifiki (minn hawn 'il quddiem "oqfsa jew sistemi nazzjonali tal-kwalifiki"). Il-kwalifiki jkunu aktar trasparenti u komparabbli jekk jiġu ppreżentati f'dokumenti li jinkludu referenza għal-livell applikabbli tal-QEK u deskrizzjoni tal-eżiti tat-tagħlim miksuba. Jenħtieġ li fl-implimentazzjoni tal-QEK fil-livell tal-Unjoni u fil-livell nazzjonali jiġu involuti firxa wiesgħa ta' partijiet ikkonċernati sabiex jiġi żgurat li jkollu appoġġ wiesa'. Il-partijiet ikkonċernati ewlenin jinkludu lil kull min jitgħallem, il-fornituri tal-edukazzjoni u t-taħriġ, l-awtoritajiet tal-kwalifiki, il-korpi responsabbli għall-assigurazzjoni tal-kwalità, min iħaddem, it-trade unions, il-kmamar tal-industrija, tal-kummerċ u tal-artiġjanat, il-korpi involuti fir-rikonoxximent tal-kwalifiki akkademiċi u professjonali, is-servizzi tal-impjiegi u s-servizzi responsabbli għall-integrazzjoni tal-migranti. Fir-rapport tagħha għall-Parlament Ewropew u l-Kunsill tad-19 ta' Diċembru 2013 dwar l-evalwazzjoni tal-QEK, il-Kummissjoni kkonkludiet li l-QEK hu aċċettat b'mod ġenerali bħala punt ta' referenza fl-iżvilupp tal-oqfsa nazzjonali tal-kwalifiki, fl-implimentazzjoni tal-approċċ ibbażat fuq l-eżiti tat-tagħlim, u fit-titjib tat-trasparenza u r-rikonoxximent tal-ħiliet u tal-kompetenzi. Dan enfasizza li jenħtieġ li l-Unjoni tagħmilha possibbli għal min jitgħallem u għall-ħaddiema biex itejbu l-viżibbiltà tal-ħiliet u l-kompetenzi tagħhom irrispettivament minn fejn ikunu kisbuhom. F'dak ir-rapport il-Kummissjoni kkonkludiet ukoll li l-Grupp Konsultattiv dwar il-QEK ipprovda gwida effettiva għall-proċessi nazzjonali ta' referenzjar u bena fiduċja u intendiment fost il-pajjiżi parteċipanti. Ikkonkludiet ukoll li l-effettività tal-Punti ta' Koordinazzjoni Nazzjonali tal-QEK fil-biċċa l-kbira tiddependi fuq kemm għandhom rabta mill-qrib mal-governanza nazzjonali tal-proċess ta' referenzjar. Fid-dawl tal-evalwazzjoni pożittiva ta' dak il-grupp, hu kruċjali li l-Grupp Konsultattiv dwar il-QEK ikompli biex issir implimentazzjoni konsistenti, koerenti, trasparenti u kkoordinata ta' din ir-Rakkomandazzjoni. It-trasparenza u r-rikonoxximent tal-ħiliet u tal-kwalifiki huma waħda mill-prijoritajiet il-ġodda tar-Rapport Konġunt tal-2015 mill-Kunsill u l-Kummissjoni dwar l-implimentazzjoni tal-qafas strateġiku għall-kooperazzjoni Ewropea fl-edukazzjoni u t-taħriġ (ET 2020). Ir-rapport jenfasizza li jenħtieġ li l-QEK jiġi żviluppat aktar biex il-kwalifiki jsiru aktar trasparenti u komparabbli. B'rabta mal-migranti li jkun għadhom kif waslu, ir-rapport jisħaq ukoll dwar il-fatt li l-istrumenti eżistenti favur it-trasparenza jistgħu jgħinu biex il-kwalifiki barranin jinftiehmu aħjar fl-Unjoni, u viċi versa. Il-QEK u l-oqfsa jew is-sistemi nazzjonali tal-kwalifiki li jagħmlu referenza għalih jistgħu jappoġġaw il-prattiki eżistenti għar-rikonoxximent billi jtejbu l-fiduċja, l-intendiment u l-komparabbiltà tal-kwalifiki miksuba. Dan jista' jiffaċilita l-proċess ta' rikonoxximent għall-finijiet tat-tagħlim u tax-xogħol. L-oqfsa ta' kwalifiki globali bħall-QEK jistgħu jservu ta' għodod ta' informazzjoni għall-prattiki ta' rikonoxximent kif imsemmi fir-Rakkomandazzjoni dwar l-użu tal-Oqfsa ta' Kwalifiki fir-rikonoxximent ta' kwalifiki barranin, kif adottata skont il-Konvenzjoni dwar ir-Rikonoxximent ta' Kwalifiki dwar l-Edukazzjoni Għolja fir-Reġjun Ewropew. L-oqfsa u s-sistemi nazzjonali tal-kwalifiki jinbidlu maż-żmien, u għalhekk jenħtieġ li r-referenzjar għall-QEK jiġi rieżaminat u aġġornat, kull meta jkun rilevanti. Il-fiduċja fil-kwalità u fil-livell tal-kwalifiki li huma parti mill-oqfsa u s-sistemi nazzjonali tal-kwalifiki li jagħmlu referenza għall-QEK (minn hawn 'il quddiem "il-kwalifiki b'livell tal-QEK") hija essenzjali biex jingħata appoġġ lill-mobbiltà ta' min jitgħallem u tal-ħaddiema fi ħdan il-fruntieri ġeografiċi u settorjali u bejniethom. Fir-Rakkomandazzjoni tal-Parlament Ewropew u tal-Kunsill tat-23 ta' April 2008 dwar l-istabbiliment ta' Qafas Ewropew tal-Kwalifiki għat-tagħlim tul il-ħajja, kien hemm prinċipji komuni dwar l-assigurazzjoni tal-kwalità fl-edukazzjoni għolja u fl-edukazzjoni u t-taħriġ vokazzjonali. Dawn kienu jirrispettaw ir-responsabbiltà tal-Istati Membri li joħolqu arranġamenti għall-assigurazzjoni tal-kwalità li japplikaw għall-kwalifiki nazzjonali, f'konformità mal-prinċipju tas-sussidjarjetà. L-Istandards u l-Linji Gwida għall-Assigurazzjoni tal-Kwalità fiż-Żona Ewropea tal-Edukazzjoni Għolja u l-Qafas Ewropew ta' Referenza tal-Assigurazzjoni tal-Kwalità għall-Edukazzjoni u t-Taħriġ Vokazzjonali jifirxu l-pedament għal dawn il-prinċipji komuni. Il-possibbiltà li jiġi żviluppat reġistru, barra mill-qasam tal-edukazzjoni għolja, għall-korpi li jwettqu monitoraġġ tas-sistemi tal-assigurazzjoni tal-kwalità tista' tiġi esplorata. Is-sistemi ta' kreditu jistgħu jgħinu lill-individwi biex javvanzaw fit-tagħlim billi jiffaċilitaw il-perkorsi ta' tagħlim flessibbli u t-trasferiment fost diversi livelli u tipi ta' edukazzjoni u taħriġ u bejn il-fruntieri nazzjonali, biex b'hekk min jitgħallem ikun jista' jakkumula u jittrasferixxi diversi eżiti ta' tagħlim li jkun kiseb f'kuntesti differenti ta' tagħlim, inkluż tagħlim online, mhux formali u informali. L-approċċ ibbażat fuq l-eżiti tat-tagħlim jista' wkoll jiffaċilita t-tfassil, l-implimentazzjoni u l-valutazzjoni tal-kwalifiki kompluti jew tal-komponenti tal-kwalifiki. Il-karatteristiċi ewlenin tal-QEK, jiġifieri l-approċċ tiegħu bbażat fuq l-eżiti tat-tagħlim, id-definizzjoni tad-deskritturi tal-livell, u l-istabbiliment ta' kriterji għar-referenzjar kif żviluppati mill-Grupp Konsultattiv dwar il-QEK, kienu sors ta' ispirazzjoni għall-iżvilupp ta' oqfsa nazzjonali u reġjonali ta' kwalifiki madwar id-dinja. Kulma jmur, l-għadd ta' pajjiżi terzi u reġjuni li qed jippruvaw iqarrbu l-qafas tal-kwalifiki tagħhom lejn il-QEK qed jiżdied. Il-Qafas tal-Kwalifiki taż-Żona Ewropea tal-Edukazzjoni Għolja jipprevedi deskritturi għaċ-ċiklu qasir (li jistgħu jkunu fi ħdan l-ewwel ċiklu jew marbutin miegħu), għall-ewwel, it-tieni u t-tielet ċiklu tal-edukazzjoni għolja. Kull deskrittur taċ-ċiklu fih dikjarazzjoni dwar il-kisbiet u l-kapaċitajiet assoċjati mal-kwalifiki mogħtija fi tmiem dak iċ-ċiklu. Il-QEK hu kompatibbli mal-qafas tal-kwalifiki taż-Żona Ewropea tal-Edukazzjoni Għolja u mad-deskritturi taċ-ċikli tiegħu. Iċ-ċiklu qasir (li jista' jkun fi ħdan l-ewwel ċiklu jew marbut miegħu), l-ewwel, it-tieni u t-tielet ċiklu tal-qafas tal-kwalifiki taż-Żona Ewropea tal-Edukazzjoni Għolja jikkorrispondu għal-livelli 5-8 tal-QEK, rispettivament. Il-Kummissjoni qed tiżviluppa Klassifikazzjoni Ewropea ta' Ħiliet, Kompetenzi, Kwalifiki u Impjiegi (ESCO). Jekk tintuża fuq bażi volontarja, din tista' tappoġġa titjib fir-rabta bejn l-edukazzjoni u l-impjiegi. Id-data żviluppata mill-Istati Membri fil-kuntest tal-QEK tista' sservi bħala kontribut għal din il-klassifikazzjoni. Jenħtieġ li jkun hemm informazzjoni faċilment aċċessibbli għall-pubbliku dwar il-proċess tar-referenzjar tal-oqfsa jew is-sistemi nazzjonali tal-kwalifiki għall-QEK u dwar il-kwalifiki b'livell tal-QEK. L-użu ta' strutturi u formati komuni tad-data għandu jgħin biex jintlaħaq dan l-objettiv. Dan għandu jiffaċilita l-intendiment u l-użu tal-informazzjoni ppubblikata dwar il-kwalifiki. Fil-livell nazzjonali u tal-Unjoni jenħtieġ li jkun hemm koerenza, komplementarjetà u sinerġiji bejn l-implimentazzjoni tal-QEK, l-oqfsa jew is-sistemi nazzjonali tal-kwalifiki u l-għodod dwar it-trasparenza u r-rikonoxximent tal-ħiliet, il-kompetenzi u l-kwalifiki, inkluż dawk għall-assigurazzjoni tal-kwalità, l-akkumulazzjoni u t-trasferimenti tal-krediti u l-għodod żviluppati fil-kuntest taż-Żona Ewropea tal-Edukazzjoni Għolja dwar it-trasparenza u r-rikonoxximent ta' ħiliet, kompetenzi u kwalifiki. Jenħtieġ li l-iżvilupp tal-QEK ikun kompletament koerenti mal-kooperazzjoni Ewropea eżistenti fl-edukazzjoni u fit-taħriġ skont il-qafas strateġiku ET 2020 u oqfsa strateġiċi Ewropej futuri dwar l-edukazzjoni u t-taħriġ. Din ir-Rakkomandazzjoni la tissostitwixxi u lanqas ma tiddefinixxi l-oqfsa jew is-sistemi nazzjonali tal-kwalifiki. Il-QEK ma jiddeskrivix kwalifiki speċifiċi jew il-kompetenzi ta' individwu u jenħtieġ li l-kwalifiki partikolari jkollhom referenza għal-livell adatt tal-QEK permezz tas-sistemi nazzjonali rilevanti tal-kwalifiki. Din ir-Rakkomandazzjoni tikkonsolida l-QEK bħala qafas ta' referenza komuni bi tmien livelli espressi bħala eżiti tat-tagħlim, li jservu bħala għodda ta' konverżjoni bejn l-oqfsa jew is-sistemi nazzjonali tal-kwalifiki differenti u l-livelli tagħhom. Fid-dawl tan-natura mhux vinkolanti tagħha, din ir-Rakkomandazzjoni tikkonforma mal-prinċipji tas-sussidjarjetà u tal-proporzjonalità billi tappoġġa u tissupplimenta l-attivitajiet tal-Istati Membri billi tiffaċilita aktar kooperazzjoni bejniethom sabiex jiżdiedu t-trasparenza, il-komparabbiltà u l-portabbiltà tal-kwalifiki tan-nies. Jenħtieġ li din tiġi implimentata f'konformità mal-liġi u l-prattika nazzjonali, Jużaw il-QEK biex jirreferenzjaw l-oqfsa jew is-sistemi nazzjonali tal-kwalifiki u biex iqabblu t-tipi u l-livelli kollha tal-kwalifiki fl-Unjoni li huma parti mill-oqfsa jew is-sistemi nazzjonali tal-kwalifiki, b'mod partikolari billi jirreferenzjaw il-livelli tal-kwalifiki tagħhom għal-livelli tal-QEK stabbiliti fl-Anness II u billi jużaw il-kriterji stabbiliti fl-Anness III. Fejn rilevanti, iwettqu rieżami u jaġġornaw ir-referenzjar tal-livelli tal-oqfsa jew is-sistemi nazzjonali tal-kwalifiki għal-livelli tal-QEK stabbiliti fl-Anness II u billi jużaw il-kriterji stabbiliti fl-Anness III, bl-attenzjoni dovuta għall-kuntest nazzjonali. Jiżguraw li l-kwalifiki b'livell tal-QEK jikkonformaw mal-prinċipji komuni għall-assigurazzjoni tal-kwalità stabbiliti fl-Anness IV, mingħajr preġudizzju għall-prinċipji nazzjonali tal-assigurazzjoni tal-kwalità li jkunu japplikaw għall-kwalifiki nazzjonali. Fejn adatt, jippromwovu rabtiet bejn sistemi ta' kreditu u oqfsa jew sistemi nazzjonali tal-kwalifiki b'kont meħud tal-prinċipji komuni dwar is-sistemi ta' kreditu stabbiliti fl-Anness V, mingħajr preġudizzju għad-deċiżjonijiet nazzjonali (i) biex isir użu mis-sistemi ta' kreditu u (ii) biex issir korrelazzjoni bejnhom u l-oqfsa jew is-sistemi nazzjonali tal-kwalifiki. Dawk il-prinċipji komuni mhumiex ser iwasslu għal rikonoxximent awtomatiku tal-kwalifiki. Fejn adatt, jieħdu miżuri, sabiex id-dokumenti tal-kwalifiki kollha li jkunu għadhom kif inħarġu mill-awtoritajiet kompetenti (eż. ċertifikati, diplomi, supplimenti għaċ-ċertifikati, supplimenti għad-diplomi), u/jew ir-reġistri tal-kwalifiki jkun fihom referenza ċara għal-livell adatt tal-QEK. Jippubblikaw ir-riżultati tal-proċess ta' referenzjar kemm fil-livell nazzjonali kif ukoll fil-livell tal-Unjoni u, fejn possibbli, jiżguraw li l-informazzjoni dwar il-kwalifiki u l-eżiti tat-tagħlim tagħhom tkun aċċessibbli u ppubblikata, bl-użu tal-ispazji riservati għad-data f'konformità mal-Anness VI. Iħeġġu l-użu tal-QEK mis-sħab soċjali, is-servizzi pubbliċi tal-impjiegi, il-fornituri tal-edukazzjoni, il-korpi responsabbli għall-assigurazzjoni tal-kwalità u l-awtoritajiet pubbliċi biex jappoġġaw it-tqabbil tal-kwalifiki u t-trasparenza tal-eżiti tat-tagħlim. Jiżguraw il-kontinwità u l-koordinazzjoni tal-kompiti implimentati mill-Punti ta' Koordinazzjoni Nazzjonali tal-QEK (PKN tal-QEK). Il-kompiti ewlenin tal-PKN tal-QEK huma li jappoġġaw lill-awtoritajiet nazzjonali fir-referenzjar tal-oqfsa jew is-sistemi nazzjonali tal-kwalifiki għall-QEK u biex il-QEK titqarreb aktar lejn l-individwi u l-organizzazzjonijiet, Tappoġġa l-konsistenza fl-implimentazzjoni ulterjuri tal-QEK fost l-Istati Membri permezz ta' tqabbil ta' u diskussjoni dwar il-metodoloġiji li jintużaw biex jiġu stabbiliti livelli ta' kwalifiki f'oqfsa jew sistemi nazzjonali tal-kwalifiki, b'attenzjoni dovuta għall-kuntesti nazzjonali. B'kont meħud tal-kuntesti nazzjonali, tappoġġa l-iżvilupp ta' metodoloġiji għad-deskrizzjoni, l-użu u l-applikazzjoni tal-eżiti tat-tagħlim sabiex iżżid it-trasparenza u l-intendiment u l-komparabbiltà tal-kwalifiki. Tappoġġa l-istabbiliment ta' proċeduri volontarji dwar l-istabbiliment ta' livelli ta' kwalifiki internazzjonali permezz ta' oqfsa jew sistemi nazzjonali tal-kwalifiki u l-iskambju ta' informazzjoni u l-konsultazzjoni bejn l-Istati Membri dwar dawk il-proċeduri biex tiġi żgurata l-konsistenza. Tiżviluppa gwida għal komunikazzjoni dwar il-QEK, b'mod partikolari dwar kif għandhom jiġu ppreżentati l-livelli tal-QEK fuq iċ-ċertifikati, id-diplomi u s-supplimenti li jkunu għadhom kif inħarġu, u/jew fuq ir-reġistri tal-kwalifiki, f'konformità mas-sistemi u r-regolamenti nazzjonali dwar iċ-ċertifikati u d-diplomi. Tesplora l-possibbiltajiet għall-iżvilupp u l-applikazzjoni ta' kriterji u proċeduri li, f'konformità ma' ftehimiet internazzjonali, jippermettu li jsir tqabbil bejn l-oqfsa nazzjonali u reġjonali tal-kwalifiki ta' pajjiżi terzi u l-QEK. Tistabbilixxi tagħlim bejn il-pari u skambji tal-aħjar prattiki fost l-Istati Membri u, fejn adatt, tiffaċilita l-għoti ta' konsulenza bejn il-pari fuq talba mill-Istati Membri, Tiżgura li l-implimentazzjoni ta' din ir-Rakkomandazzjoni tiġi appoġġata minn azzjonijiet iffinanzjati minn programmi rilevanti tal-Unjoni. Tiżgura governanza effettiva tal-implimentazzjoni tal-QEK billi żżomm u tappoġġa b'mod sħiħ il-Grupp Konsultattiv dwar il-QEK li ġie stabbilit fl-2009 u li hu magħmul minn rappreżentanti tal-Istati Membri u pajjiżi parteċipanti oħrajn, is-sħab soċjali u partijiet ikkonċernati oħrajn, kif adatt. Jenħtieġ li l-Grupp Konsultattiv dwar il-QEK jiżgura koerenza ġenerali u jippromwovi t-trasparenza u l-fiduċja fil-proċess ta' referenzjar tal-oqfsa jew is-sistemi nazzjonali tal-kwalifiki nazzjonali għall-QEK. Tirrapporta dwar il-progress li jkun sar wara l-adozzjoni ta' din ir-Rakkomandazzjoni, kif adatt, fil-kuntest tal-oqfsa rilevanti tal-politika dwar l-edukazzjoni, it-taħriġ u l-impjiegi. F'kooperazzjoni mal-Istati Membri u wara li tikkonsulta l-partijiet konċernati, tivvaluta u tevalwa l-azzjoni meħuda b'rispons għal din ir-Rakkomandazzjoni, u sal-2022 tirrapporta lill-Kunsill dwar l-esperjenza miksuba u l-implikazzjonijiet għall-futur, inkluż, rieżami jew reviżjoni possibbli tar-Rakkomandazzjoni, fejn dan ikun meħtieġ. Ir-Rakkomandazzjoni tal-Parlament Ewropew u tal-Kunsill tat-23 ta' April 2008 dwar l-istabbiliment ta' Qafas Ewropew tal-Kwalifiki għat-tagħlim tul il-ħajja, tħassret. Magħmul fi Brussell, it-22 ta' Mejju 2017. Għall-finijiet ta' din ir-Rakkomandazzjoni, għandhom japplikaw id-definizzjonijiet li ġejjin: Il-Qafas tal-Kwalifiki taż-Żona Ewropea tal-Edukazzjoni Għolja jipprevedi deskritturi għal tliet ċikli maqbula mill-Ministri responsabbli għall-edukazzjoni għolja waqt il-laqgħa li kellhom f'Bergen f'Mejju 2005 fil-kuntest tal-proċess ta' Bolonja. Kull deskrittur taċ-ċiklu jagħti dikjarazzjoni ġenerika tal-aspettattivi tipiċi tal-kisbiet u tal-kapaċitajiet assoċjati mal-kwalifiki li jirrappreżentaw it-tmiem ta' dak iċ-ċiklu. Ir-responsabbiltajiet u/jew il-kompetenza legali ta' kull korp nazzjonali rilevanti involut fil-proċess tar-referenzjar ġew stabbiliti b'mod ċar u ppubblikati mill-awtoritajiet kompetenti. Hemm rabta ċara u evidenti bejn il-livelli tal-kwalifiki fl-oqfsa jew is-sistemi nazzjonali tal-kwalifiki u d-deskritturi tal-livelli tal-QEK. L-oqfsa jew is-sistemi nazzjonali tal-kwalifiki u l-kwalifiki tagħhom huma bbażati fuq il-prinċipju u l-objettiv tal-eżiti tat-tagħlim u marbuta mal-arranġamenti għall-validazzjoni tat-tagħlim mhux formali u informali u, fejn adatt, mas-sistemi ta' kreditu. Il-proċeduri għall-inklużjoni tal-kwalifiki fil-qafas nazzjonali tal-kwalifiki jew biex jiġi deskritt il-post fejn ingħataw il-kwalifiki fis-sistema nazzjonali tal-kwalifiki, huma trasparenti. Is-sistema/i nazzjonali tal-assigurazzjoni tal-kwalità għall-edukazzjoni u t-taħriġ tirreferi/jirreferu għall-oqfsa jew is-sistemi nazzjonali tal-kwalifiki u huma konsistenti mal-prinċipji marbutin mal-assigurazzjoni tal-kwalità kif jispeċifika l-Anness IV għal din ir-Rakkomandazzjoni. Il-proċess tar-referenzjar għandu jinkludi l-ftehim imsemmi tal-korpi rilevanti responsabbli għall-assigurazzjoni tal-kwalità li r-rapport tar-referenzjar huwa konsistenti mal-arranġamenti, id-dispożizzjonijiet u l-prattika nazzjonali rilevanti dwar l-assigurazzjoni tal-kwalità. Il-proċess tar-referenzjar għandu jinvolvi esperti internazzjonali u r-rapporti tar-referenzjar għandu jkun fihom dikjarazzjoni bil-miktub ta' mill-inqas żewġ esperti internazzjonali minn żewġ pajjiżi differenti dwar il-proċess tar-referenzjar. L-awtorità jew l-awtoritajiet kompetenti għandhom jiċċertifikaw ir-riferenza tal-oqfsa jew is-sistemi nazzjonali tal-kwalifiki mal-QEK. L-awtoritajiet kompetenti, inkluż il-Punti ta' Koordinazzjoni Nazzjonali tal-QEK, għandhom jippubblikaw rapport komprensiv li jiddeskrivi r-referenzjar u jagħti l-evidenza li ssostnih, u dan ir-rapport għandu jindirizza kull wieħed mill-kriterji, separatament. Dan l-istess rapport jista' jintuża għall-awtoċertifikazzjoni mal-Qafas tal-Kwalifiki taż-Żona Ewropea tal-Edukazzjoni Għolja, f'konformità mal-kriterji dwar l-awtoċertifikazzjoni ta' dan il-Qafas. Fi żmien 6 xhur mir-referenzjar jew l-aġġornament tar-rapport tar-referenzjar, l-Istati Membri u pajjiżi parteċipanti oħra għandhom jippubblikaw ir-rapport tar-referenzjar u jipprovdu informazzjoni rilevanti għall-finijiet ta' tqabbil fuq il-portal Ewropew rilevanti. Wara l-proċess tar-referenzjar, id-dokumenti kollha li jkunu għadhom kif inħarġu li jkunu relatati mal-kwalifiki li huma parti mill-oqfsa jew is-sistemi nazzjonali tal-kwalifiki (eż. ċertifikati, diplomi, supplimenti għaċ-ċertifikati, supplimenti għad-diplomi) u/jew ir-reġistri tal-kwalifiki li joħorġu mill-awtoritajiet kompetenti jenħtieġ li jinkludu referenza ċara, permezz tal-oqfsa jew is-sistemi nazzjonali tal-kwalifiki, għal-livell adatt tal-QEK. Jenħtieġ li kull kwalifika b'livell tal-QEK tiġi soġġetta għal assigurazzjoni tal-kwalità biex tissaħħaħ il-fiduċja fil-kwalità u fil-livell tal-kwalifiki. tindirizza t-tfassil tal-kwalifiki kif ukoll l-applikazzjoni tal-approċċ ibbażat fuq l-eżiti tat-tagħlim; tiżgura valutazzjoni valida u affidabbli skont standards maqbula u trasparenti bbażati fuq l-eżiti tat-tagħlim u tindirizza l-proċess taċ-ċertifikazzjoni; tikkonsisti minn mekkaniżmi ta' rispons u proċeduri għal titjib kontinwu; tinvolvi lill-partijiet ikkonċernata rilevanti kollha f'kull stadju tal-proċess; tikkonsisti f'metodi ta' evalwazzjoni konsistenti, li jassoċjaw l-awtovalutazzjoni u r-rieżami estern; tkun parti integrali mill-ġestjoni interna, inkluż l-attivitajiet sottokuntrattati, tal-korpi li joħorġu l-kwalifiki b'livell tal-QEK; tkun ibbażata fuq objettivi, standards u linji gwida ċari u li jistgħu jitkejlu; tkun appoġġata b'riżorsi xierqa; tinkludi rieżami regolari ta' korpi jew aġenziji ta' monitoraġġ esterni eżistenti, li jwettqu l-assigurazzjoni tal-kwalità; tinkludi l-aċċessibbiltà elettronika tar-riżultati tal-evalwazzjoni. Permezz tal-użu tal-approċċ ibbażat fuq l-eżiti tat-tagħlim, jenħtieġ li l-QEK u l-oqfsa jew is-sistemi nazzjonali tal-kwalifiki jappoġġaw aħjar lill-individwi meta jiġu biex jiċċaqalqu (i) bejn il-livelli differenti tal-edukazzjoni u t-taħriġ, (ii) fis-setturi tal-edukazzjoni u t-taħriġ u bejniethom, (iii) mill-edukazzjoni u t-taħriġ għas-suq tax-xogħol u (iv) fil-pajjiż u barra mill-pajjiż. Mingħajr preġudizzju għad-deċiżjonijiet nazzjonali biex (i) isir użu mis-sistemi ta' kreditu u (ii) biex issir korrelazzjoni bejnhom u l-oqfsa jew is-sistemi nazzjonali tal-kwalifiki, jenħtieġ li fejn xieraq, is-sistemi ta' kreditu differenti jaħdmu flimkien ma' oqfsa jew sistemi nazzjonali tal-kwalifiki biex jappoġġaw it-transizzjonijiet u jiffaċilitaw il-progress. Għal dan il-għan jenħtieġ li, fejn xieraq, is-sistemi ta' kreditu marbuta mal-oqfsa jew is-sistemi nazzjonali tal-kwalifiki, jirrispettaw il-prinċipji li ġejjin: Jenħtieġ li s-sistemi ta' kreditu jappoġġaw perkorsi ta' tagħlim flessibbli, għall-ġid tal-individwi li qegħdin jitgħallmu. Waqt it-tfassil u l-iżvilupp tal-kwalifiki, jenħtieġ li l-approċċ ibbażat fuq l-eżiti tat-tagħlim jintuża sistematikament biex jiffaċilita t-trasferiment ta' (komponenti ta') kwalifiki u l-progress fit-tagħlim. Jenħtieġ li s-sistemi ta' kreditu jiffaċilitaw it-trasferiment tal-eżiti tat-tagħlim u l-progress ta' min jitgħallem lil hinn mill-fruntieri istituzzjonali u nazzjonali. Jenħtieġ li s-sistemi ta' kreditu jissejsu fuq assigurazzjoni tal-kwalità espliċita u trasparenti. Jenħtieġ li l-kreditu li jinkiseb minn individwu jiġi dokumentat, filwaqt li jissemmew l-eżiti tat-tagħlim miksuba, l-isem tal-istituzzjoni kompetenti għall-għoti tal-kreditu u, fejn rilevanti, il-valur relatat tal-kreditu. Jenħtieġ li s-sistemi tal-akkumulazzjoni u t-trasferiment tal-krediti jfittxu sinerġiji mal-arranġamenti għall-validazzjoni tat-tagħlim preċedenti, filwaqt li flimkien jaħdmu biex jiffaċilitaw u jippromwovu t-trasferiment u l-progress. Jenħtieġ li s-sistemi ta' kreditu jiġu żviluppati u mtejba permezz ta' kooperazzjoni fost il-partijiet ikkonċernati fil-livell nazzjonali u tal-Unjoni li jkun xieraq. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8301. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8190. Il-EUR-Lex hu l-aċċess fuq l-internet għal-liġi Ewropea. IL-KUNSILL TAL-UNJONI EWROPEA, L-isfond politiku għal din il-kwistjoni kif jinsab fl-Anness I għal dawn il-konklużjonijiet; L-Unjoni Ewropea qed tiffaċċja sfidi ekonomiċi u soċjali sinifikanti, parzjalment b'riżultat tal-migrazzjoni li qed tiżdied, konsegwenza tal-kriżi finanzjarja u ekonomika. Dawn l-iżviluppi joffru sfidi partikolari lill-valuri demokratiċi, il-koeżjoni soċjali, il-prospetti tal-impjiegi u l-ħajja tax-xogħol kif ukoll għall-inklużjoni u l-benesseri taż-żgħażagħ, partikolarment dawk f'riskju u b'inqas opportunitajiet. L-iżvilupp tal-ħiliet għall-ħajja huwa ta' importanza indaqs mhux biss fl-indirizzar tal-isfidi ekonomiċi, politiċi, soċjali u umani li jirriżultaw minn rata ta' qgħad għolja fost iż-żgħażagħ, iżda wkoll fl-għoti tal-għajnuna liż-żgħażagħ biex jiddeterminaw u jsawru l-ġejjieni tagħhom permezz ta' impjiegi ta' kwalità, l-inklużjoni soċjali u ċ-ċittadinanza attiva. Filwaqt li hemm bosta aspetti biex jintlaħqu l-isfidi tal-qgħad fost iż-żgħażagħ u d-diżlokazzjoni soċjali u l-aljenazzjoni politika li jirriżultaw minnu, is-settur taż-żgħażagħ, permezz ta' ħidma effettiva fost iż-żgħażagħ, għandu rwol biex jgħin liż-żgħażagħ jiksbu u jiżviluppaw il-ħiliet tal-ħajja li jgħinuhom jimmassimizzaw il-potenzjal tagħhom u jappoġġawhom biex jiksbu u jżommu ħajja personali, soċjali u tax-xogħol produttiva u li tagħtihom sodisfazzjon. Tali ħiliet għall-ħajja jistgħu jgħinu wkoll biex tiġi evitata l-marġinalizzazzjoni u jiġġieldu propaganda, retorika u mġiba li jistgħu jkunu marbuta mar-radikalizzazzjoni li tista' twassal għall-estremiżmu vjolenti. Filwaqt li l-ħidma fost iż-żgħażagħ tista' tfisser firxa wiesgħa ta' miżuri, proġetti, programmi, attivitajiet u inizjattivi offruti minn diversi fornituri f'varjetà ta' ambjenti, karatteristika speċifika ta' prattika ta' ħidma u enfasi fost iż-żgħażagħ hija l-iżvilupp personali u soċjali taż-żgħażagħ. Ħidma effettiva fost iż-żgħażagħ tista' twassal għal riżultati pożittivi għaż-żgħażagħ permezz tal-iżvilupp tal-kompetenzi tagħhom u b'hekk it-tisħiħ tal-iżvilupp personali tagħhom, il-promozzjoni u l-inkoraġġiment ta' valuri soċjali, imġiba u attitudnijiet pożittivi partikolarment fir-relazzjonijiet tagħhom ma' oħrajn, it-trawwim tal-kapaċitajiet kreattivi u innovattivi u l-potenzjal tagħhom li jippermettulhom jipparteċipaw b'suċċess fil-ħajja tax-xogħol, il-promozzjoni tal-valuri demokratiċi, biex b'hekk tissaħħaħ iċ-ċittadinanza attiva u l-parteċipazzjoni demokratika. Il-ħiliet għall-ħajja huma mġiba pożittiva, affermattiva u soluzzjoni tal-problemi użati b'mod xieraq u responsabbli fil-ħajja ta' kuljum - fid-dar, online, fil-komunità, fl-edukazzjoni/taħriġ u fuq il-post tax-xogħol. Huma sett ta' ħiliet personali u soċjali miksuba permezz tal-edukazzjoni u t-taħriġ, il-ħidma fost iż-żgħażagħ u t-tagħlim mhux formali u informali li jista' jintuża biex ikunu indirizzati kwistjonijiet, mistoqsijiet u problemi li spiss jiltaqgħu magħhom ta' kuljum tul il-ħajja. Il-ħiliet għall-ħajja huma importanti għaż-żgħażagħ kollha, iżda għandhom sinifikat u importanza partikolari għaż-żgħażagħ f'riskju u dawk b'inqas opportunitajiet u għall-ħtiġijiet tagħhom tal-impjiegi, l-inklużjoni soċjali u l-parteċipazzjoni demokratika. Il-promozzjoni u l-provvediment għall-kisba u l-iżvilupp ta' ħiliet għall-ħajja taż-żgħażagħ jistgħu jkunu parti integrali tal-politika taż-żgħażagħ fil-livell Ewropew kif ukoll tal-Istati Membri. Il-ħiliet għall-ħajja, kif definiti fl-Anness II, qed jevolvu u d-determinazzjoni ta' kif il-ħiliet għall-ħajja għandhom jiġu prijoritizzati, ippreżentati u promossi hija kwistjoni għall-Istati Membri u l-partijiet ikkonċernati Ewropej, nazzjonali u lokali rilevanti. Irawmu l-kontribut tal-ħidma fost iż-żgħażagħ fl-iżvilupp tal-ħiliet għall-ħajja taż-żgħażagħ f'oqfsa u miżuri ta' politika taż-żgħażagħ immirati lejn l-appoġġ liż-żgħażagħ. Ixerrdu u jippromwovu fost il-fornituri ta' ħidma fost iż-żgħażagħ, l-għodod ta' tagħlim, metodoloġiji u prattiki partikolarment dawk żviluppati minn persuni li jaħdmu fost iż-żgħażagħ li jistgħu jappoġġaw liż-żgħażagħ fil-kisba ta' ħiliet għall-ħajja. Jappoġġaw aktar l-edukazzjoni, it-taħriġ u l-attivitajiet ta' tagħlim bejn il-pari biex il-fornituri ta' ħidma fost iż-żgħażagħ itejbu l-kapaċità tagħhom li jappoġġaw liż-żgħażagħ fil-kisba ta' ħiliet għall-ħajja. Fejn xieraq, jirrikonoxxu u jivvalidaw programmi ta' edukazzjoni u ta' taħriġ li jtejbu l-kapaċità ta' dawk li jaħdmu fost iż-żgħażagħ, kemm imħallsa jew volontarji u mexxejja taż-żgħażagħ biex jużaw b'suċċess għodod ta' tagħlim, metodoloġiji u prattiki li jgħinu liż-żgħażagħ jidentifikaw, jiksbu u jiżviluppaw ħiliet għall-ħajja, bl-użu ta' għodod u metodi ta' valutazzjoni u awtovalutazzjoni. Jippromwovu u jsaħħu l-volontarjat fost iż-żgħażagħ li jista' jiffaċilitalhom il-kisba ta' ħiliet għall-ħajja u jikkontribwixxi għas-sehem tagħhom flimkien mal-fornituri ta' ħidma fost iż-żgħażagħ fi proġetti u inizjattivi ta' ħidma fost iż-żgħażagħ. Jippromwovu u jipprovdu opportunitajiet ta' tagħlim bejn il-pari u reċiproku, proġetti u inizjattivi lill-fornituri ta' ħidma fost iż-żgħażagħ biex jikkondividu l-għarfien, l-għodod u l-esperjenza fit-trawwim u l-iżvilupp ta' ħiliet għall-ħajja fost iż-żgħażagħ. Jiġi massimizzat l-użu ta' Erasmus+ u programmi oħra ta' finanzjament tal-UE b'appoġġ għall-prattika ta' ħidma fost iż-żgħażagħ biex jitrawmu u jiġu żviluppati ħiliet għall-ħajja taż-żgħażagħ. Isaħħu d-djalogu bejn il-ħidma fost iż-żgħażagħ, il-politika taż-żgħażagħ u r-riċerka taż-żgħażagħ u l-koordinazzjoni bejn il-livelli lokali, reġjonali, nazzjonali u Ewropej, b'hekk jiffaċilitaw in-netwerking, il-kooperazzjoni, it-tagħlim bejn il-pari u l-iskambju fir-rigward tal-promozzjoni u l-iżvilupp ta' ħiliet għall-ħajja fost iż-żgħażagħ. Jidentifikaw, jappoġġaw u jxerrdu għodod, metodoloġiji u prattiki eżistenti u innovattivi li jrawmu ħiliet għall-ħajja f'diversi ambjenti ta' ħidma fost iż-żgħażagħ. Jippromwovu u jappoġġaw sħubijiet u inizjattivi transettorjali, b'mod partikolari bejn il-fornituri ta' ħidma fost iż-żgħażagħ, l-istituzzjonijiet tal-edukazzjoni u t-taħriġ, is-servizzi soċjali u tal-impjiegi, u s-sħab soċjali li jgħinu liż-żgħażagħ jiksbu u jiżviluppaw ħiliet għall-ħajja. Tikkontribwixxi għall-bini tal-għarfien dwar il-ħiliet għall-ħajja mrawma u żviluppati permezz tal-ħidma fost iż-żgħażagħ u tappoġġa lill-Istati Membri fil-promozzjoni tal-bini ta' kapaċità u l-iżvilupp professjonali ta' dawk li jaħdmu maż-żgħażagħ. Tippromwovi u tappoġġa approċċ transettorjali fl-għajnuna liż-żgħażagħ biex jiksbu u jiżviluppaw il-kompetenzi meħtieġa biex jiffaċilitaw it-transizzjoni b'suċċess tagħhom għall-ħajja adulta, iċ-ċittadinanza attiva u l-ħajja tax-xogħol. Tiżgura li dawn il-Konklużjonijiet tal-Kunsill jikkontribwixxu għar-reviżjoni tar-Rakkomandazzjoni dwar il-Kompetenzi Ewlenin għat-Tagħlim Tul il-Ħajja bil-ħsieb li tissaħħaħ u tkun konsistenti mad-dimensjoni tal-ħiliet għall-ħajja fil-Qafas Ewropew tal-Kompetenzi Ewlenin. Ħidma maż-żgħażagħ: il-valur tal-ħidma għaż-żgħażagħ fl-Unjoni Ewropea (2014). L-iżvilupp tal-kreattività u l-potenzjal innovattiv taż-żgħażagħ permezz ta' tagħlim mhux formali f'modi li huma rilevanti għall-impjiegi (2014). Ħidma ta' kwalità fost iż-żgħażagħ - Qafas komuni għall-iżviluppi futuri tal-ħidma fost iż-żgħażagħ (2015). Il-kontribut speċifiku tal-ħidma għaż-żgħażagħ biex jiġu indirizzati l-isfidi li qed jiffaċċjaw iż-żgħażagħ b'mod partikolari fit-transizzjoni mill-edukazzjoni għall-impjieg (2015). Dikjarazzjoni tal-ewwel Konvenzjoni Ewropea dwar il-Ħidma fost iż-Żgħażagħ (2010) Rapport u Dikjarazzjoni tat-Tieni Konvenzjoni Ewropea dwar il-Ħidma fost iż-Żgħażagħ (2015). Il-karatteristiċi ta' tali ħiliet għall-ħajja huma: IL-KUNSILL TAL-UNJONI EWROPEA, Fl-isfond politiku għal din il-kwistjoni kif jinsab fl-Anness ta' dawn il-konklużjonijiet. Il-perijodu ta' żmien operazzjonali tal-qafas imġedded għall-kooperazzjoni Ewropea fil-qasam taż-żgħażagħ ser jiskadi fi tmiem l-2018 u l-perijodi ta' żmien operazzjonali kemm ta' Ewropa 2020, l-istrateġija ta' għaxar snin tal-Unjoni Ewropea għall-impjiegi u t-tkabbir, kif ukoll tal-programm Erasmus + ser jiskadu fi tmiem l-2020. Ir-rwol tal-ħidma u tat-tagħlim mhux formali u dak informali taż-żgħażagħ huwa ta' importanza ċentrali fil-qasam taż-żgħażagħ u jikkontribwixxu għall-iżvilupp tal-kompetenzi taż-żgħażagħ. Għandu jiġi żviluppat u appoġġat qafas ġdid għall-kooperazzjoni Ewropea fil-qasam taż-żgħażagħ, wara l-2018, b'enfasi fuq approċċ transettorjali b'valur miżjud ċar fil-livell tal-UE u li jinkludi l-possibbiltà ta' Pjani ta' Ħidma tal-UE għaż-Żgħażagħ għandu jiġi żviluppat u appoġġat waqt li jittieħed kont tar-riżultati tal-evalwazzjoni tal-qafas attwali. iqisu li l-qafas għall-kooperazzjoni Ewropea futura fil-qasam taż-żgħażagħ huwa transettorjali, flessibbli, orjentat għall-ħtiġijiet u trasparenti u jieħu kont taċ-ċirkostanzi politiċi, soċjali, kulturali u ekonomiċi li qed jinbidlu malajr fil-livelli Ewropej u internazzjonali. jiżguraw li Erasmus + u programmi u strumenti oħra jikkontribwixxu għall-implimentazzjoni tal-Qafas u, fejn adatt, huma allinjati miegħu. ipoġġu l-fokus prinċipali tal-qafas fuq it-temi speċifiċi tal-politika dwar iż-żgħażagħ, li huma kompetenza tal-istrutturi responsabbli miż-żgħażagħ iżda wkoll ikomplu jsaħħu l-iżviluppi u l-inizjattivi f'oqsma ta' politika relatati sabiex jiġu żgurati kooperazzjoni transettorjali u appoġġ reċiproku. jevalwaw, jeżaminaw u jġeddu d-Djalogu Strutturat u l-objettivi tiegħu bil-ħsieb li jiġi faċilitat djalogu kostruttiv innovattiv, sinifikanti u mmirat mhux biss ma' żgħażagħ minn organizzazzjonijiet taż-żgħażagħ, iżda wkoll ma' dawk iż-żgħażagħ minn ambjenti differenti, dawk b'anqas opportunitajiet u żgħażagħ mhux organizzati. ikomplu jikkunsidraw il-kompetenzi (l-għarfien, il-ħiliet u l-attitudnijiet) u l-valuri li ż-żgħażagħ jeħtieġu biex isostnu ħajjiet personali, soċjali u professjonali sodisfaċenti u, b'mod partikolari, biex jikkommunikaw ma' żgħażagħ b'anqas opportunitajiet u jinkluduhom. Jikkunsidraw ir-rwol li l-Internet, il-mezzi tax-xandir soċjali u d-diġitalizzazzjoni jistgħu jaqdu fil-promozzjoni tas-solidarjetà, il-parteċipazzjoni politika u ċ-ċittadinanza attiva fost iż-żgħażagħ u fil-ġlieda kontra l-aljenazzjoni politika, il-populiżmu, il-propaganda u r-radikalizzazzjoni li jistgħu jwasslu għall-estremiżmu vjolenti. jevalwaw, ikomplu jsaħħu u jiżviluppaw fejn possibbli strumenti politiċi, għodod u metodi u kollaborazzjonijiet komplementari bħas-Sħubija bejn l-UE u l-KtE fil-Qasam taż-Żgħażagħ bl-għan li jżommu u jtejbu kooperazzjoni Ewropea effettiva fil-qasam taż-żgħażagħ, wara l-2018. jistieden lill-Presidenzi futuri jħejju abbozz ta' qafas ġdid għall-kooperazzjoni Ewropea fil-qasam taż-żgħażagħ, wara l-2018, billi jqisu dawn il-Konklużjonijiet kif ukoll l-inizjattiva li jmiss tal-Kummissjoni għal Strateġija tal-UE għaż-Żgħażagħ – wara l-2018. Dan l-abbozz għandu jitressaq quddiem il-Kunsill bil-ħsieb tal-adozzjoni tiegħu. Il-qafas imġedded għall-kooperazzjoni Ewropea fil-qasam taż-żgħażagħ (2010-2018) li stipula żewġ għanijiet strateġiċi globali u approċċ doppju biex dawn jintlaħqu, bl-użu ta' inizjattivi speċifiċi fil-qasam taż-żgħażagħ u l-integrazzjoni ta' inizjattivi fi tmien oqsma ta' azzjoni. Il-qafas ippreveda wkoll ċikli ta' ħidma ta' tliet snin li għalihom il-prijoritajiet kellhom jiġu maqbula u Djalogu Strutturat maż-żgħażagħ biex fuqu jiġi bbażat il-proċess. Ir-Rapport Konġunt tal-Kunsill u tal-Kummissjoni dwar l-implimentazzjoni tal-qafas imġedded għall-kooperazzjoni Ewropea fil-qasam taż-żgħażagħ (2015) li evalwa l-impatt tal-qafas matul il-perijodu mill-2013 sal-2015. Ewropa 2020, l-istrateġija fuq għaxar snin tal-Unjoni Ewropea għall-impjiegi u t-tkabbir, li inkludiet l-inizjattivi ewlenin "Żgħażagħ Attivi" u "Aġenda għall-ħiliet ġodda u l-impjiegi". Id-Dikjarazzjoni ta' Pariġi tas-17 ta' Marzu 2015, li promwoviet iċ-ċittadinanza u l-valuri komuni tal-libertà, it-tolleranza u n-nondiskriminazzjoni permezz tal-edukazzjoni. Il-Komunikazzjoni tal-Kummissjoni tat-28 ta' April 2015 dwar l-Aġenda Ewropea dwar is-Sigurtà li tiddikjara li l-parteċipazzjoni taż-żgħażagħ għandha rwol ewlieni x'taqdi fil-prevenzjoni tar-radikalizzazzjoni vjolenti billi tippromwovi l-valuri komuni Ewropej, trawwem l-inklużjoni soċjali, issaħħaħ il-fehim reċiproku u t-tolleranza. Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tal-10 ta' Ġunju 2016 dwar "Aġenda Ġdida għall-Ħiliet għall-Ewropa: –Naħdmu flimkien biex insaħħu l-kapital uman, l-impjegabbiltà u l-kompetittività". Ir-Riżoluzzjoni tal-Kunsill tal-15 ta' Diċembru 2016 dwar "Aġenda Ġdida għall-Ħiliet għal Ewropa Inklużiva u Kompetittiva". Il-Komunikazzjonijiet tal-Kummissjoni Ewropea tas-7 ta' Diċembru 2016 dwar "Ninvestu fiż-Żgħażagħ tal-Ewropa", dwar "It-titjib u l-immodernizzar tal-edukazzjoni" u dwar "Korp Ewropew ta' Solidarjetà". White Paper dwar il-Ġejjieni tal-Ewropa – Riflessjonijiet u xenarji għall-UE27 sal-2025. għalhekk JIRRIKONOXXI li l-kultura tifforma parti minn approċċ strateġiku u trasversali għar-relazzjonijiet internazzjonali tal-Unjoni; B'KUNSIDERAZZJONI DOVUTA lejn l-isferi rispettivi ta' kompetenza tal-Unjoni Ewropea u tal-Istati Membri, kif ukoll lejn il-prinċipju tas-sussidjarjetà, JENFASIZZA li approċċ strateġiku għal relazzjonijiet kulturali internazzjonali jenħtieġ li jinkludi l-oqsma ta' politika rilevanti kollha u jqis il-Komunikazzjoni Konġunta tat-8 ta' Ġunju 2016. Jenħtieġ ukoll li dan ikun allinjat mal-Konvenzjoni tal-Unesco tal-2005 dwar il-Protezzjoni u l-Promozzjoni tad-Diversità tal-Espressjonijiet Kulturali kif ukoll mal-Aġenda 2030 tan-Nazzjonijiet Uniti għall-Iżvilupp Sostenibbli. B'mod aktar speċifiku, jenħtieġ li tali approċċ: jinvolvi perspettiva minn isfel għal fuq, filwaqt li jirrispetta l-indipendenza tas-settur kulturali, isaħħaħ il-libertà ta' espressjoni u l-integrità tal-artisti, jinkoraġġixxi kuntatti diretti bejn l-artisti, l-operaturi kulturali u s-soċjetà ċivili, u jippermetti flessibbiltà suffiċjenti biex ikun jista' jitqies ix-xenarju globali f'evoluzzjoni rapida; jinkoraġġixxi l-konsistenza u l-koerenza tal-isforzi, filwaqt li jiżgura l-komplementarjetà totali mal-azzjonijiet tal-Istati Membri. Jenħtieġ li jkun hemm ukoll komplementarjetà ma' azzjonijiet li jkunu qed isiru f'livell internazzjonali, bħal dawk permezz tal-Kunsill tal-Ewropa u l-Unesco, filwaqt li tiġi evitata d-duplikazzjoni tal-isforzi; Bil-fehim li l-kultura hija parti essenzjali mir-relazzjonijiet internazzjonali tal-UE, JIRRAKKOMANDA li jiġi attivat Grupp tal-Ħbieb tal-Presidenza biex jaġixxi bħala pjattaforma trasversali biex jitfassal approċċ strateġiku tal-UE li jkun integrat, komprensiv u progressiv għar-relazzjonijiet kulturali internazzjonali li jesplora sinerġiji fl-oqsma ta' politika rilevanti kollha b'rispett sħiħ għall-prinċipju tas-sussidjarjetà. Billi jagħmel hekk, dan il-Grupp jidentifika l-prinċipji, l-objettivi u l-prioritajiet strateġiċi komuni ta' tali approċċ għall-inklużjoni fi pjan direzzjonali, filwaqt li jidentifika fejn tista' tkun rilevanti azzjoni konġunta fil-livell tal-UE; Isaħħu l-kollaborazzjoni bejn il-Ministeri rilevanti partikolarment il-Ministeri għall-Kultura u l-Affarijiet Barranin, l-awtoritajiet lokali u reġjonali, u l-partijiet ikkonċernati; Jagħtu prijorità lil inizjattivi fil-qasam tar-relazzjonijiet kulturali internazzjonali permezz ta' politiki u programmi tal-UE u jikkonsidraw li jippromwovu l-viżibbiltà tagħhom permezz ta' portal ta' aċċess uniku; Jiġbru u jiskambjaw l-aħjar prattiki dwar inizjattivi kulturali f'pajjiżi terzi, inkluż permezz tal-Pjattaforma tad-Diplomazija Kulturali; IL-KUNSILL TAL-UE U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL, L-isport huwa l-akbar attività soċjali u volontarja fl-Ewropa. Ħafna nies jieħdu interess fih u l-isport għandu rwol importanti biex jiġbor flimkien persuni minn ambjenti differenti. Il-volontarjat fl-isport jista' jilħaq lin-nies fuq livell internazzjonali, nazzjonali, reġjonali u lokali, jinkoraġġixxi ċ-ċittadinanza attiva u jista' jkun ukoll għodda soċjali b'saħħitha f'bosta oqsma. Jista' jintuża biex jgħin fl-integrazzjoni tal-popolazzjoni tal-migranti li qed tiżdied, fil-ġlieda kontra l-esklużjoni soċjali jew biex iżid is-solidarjetà bejn il-ġenerazzjonijiet, kif ukoll jikkontribwixxi għall-ugwaljanza bejn is-sessi. Huwa għandu parti integrali fil-ħolqien tal-koeżjoni soċjali u l-komunitajiet inklużivi. F'dan ir-rigward, l-awtoritajiet lokali, f'kooperazzjoni ma' klabbs sportivi, assoċjazzjonijiet u entitajiet oħra li jużaw l-isport bħala metodu fil-ħidma tagħhom, għandhom rwol kruċjali. Jesploraw u japprovaw il-volontarjat fl-isport bħala pjattaforma għall-inklużjoni soċjali. Dan jista' jsir permezz tal-appoġġ u l-inkoraġġiment tal-awtoritajiet lokali u reġjonali f'kooperazzjoni ma' klabbs u organizzazzjonijiet sportivi, inkluż organizzazzjonijiet nongovernattivi, li jużaw l-isport bħala metodu fil-ħidma tagħhom biex jipprovdu aċċess għal dawk il-persuni li huma soċjalment esklużi. Dan iservi biex jiġu promossi u żviluppati modi innovattivi li permezz tagħhom tiġi inkoraġġuta l-inklużjoni soċjali tal-minoranzi u l-gruppi vulnerabbli, inkluż l-anzjani iżolati, iż-żgħażagħ vulnerabbli, il-persuni b'diżabilità, il-migranti u r-refuġjati, bil-promozzjoni tal-volontarjat fl-isport, biex b'hekk il-minoranzi jingħataw ħiliet ġodda u jitnissel fihom l-isport bħala stil ta' ħajja. Jippromwovu l-isport fost persuni mill-isferi kollha tas-soċjetà, inkluż il-migranti, l-anzjani, il-persuni b'diżabilità u ż-żgħażagħ vulnerabbli. Jiżviluppaw u jippromwovu l-volontarjat fl-isport bħala kunċett edukattiv ta' valur li għandu jiġi inkluż fil-livelli differenti tat-tagħlim informali u dak mhux formali, filwaqt li jinvolvu lill-organizzazzjonijiet taż-żgħażagħ u sportivi u partijiet ikkonċernati oħra tas-soċjetà ċivili u jsaħħu l-kooperazzjoni bejniethom. Dan jista' jinvolvi programmi edukattivi b'kooperazzjoni mal-organizzazzjonijiet tal-isport li jenfasizzaw il-benefiċċji ta' benessri fiżiku u mentali kif ukoll l-importanza tal-voluntiera fl-isport. Jippromwovu l-volontarjat permezz tal-organizzazzjoni ta' avvenimenti sportivi kbar bi sħubija mal-moviment sportiv. Avvenimenti sportivi kbar jistgħu joffru opportunità kbira biex jinħolqu l-kundizzjonijiet xierqa għat-taħriġ ta' voluntiera, billi jgħinuhom jiksbu l-kompetenzi meħtieġa. Tappoġġa l-iskambju ta' prattiki tajbin u għarfien relatati mal-volontarjat fl-isport fl-Istati Membri kollha tal-UE bil-ħsieb tal-kontribut u l-impatt li għandu l-volontarjat fl-isport fuq l-inklużjoni soċjali. Tikkunsidra l-appoġġ għal inizjattivi transnazzjonali (eż. skambju ta' prattiki tajbin, studji, netwerks, proġetti) li jiffukaw fuq l-implimentazzjoni ta' azzjonijiet strateġiċi nazzjonali u internazzjonali dwar l-inklużjoni soċjali fil-qafas tal-programmi ta' finanzjament tal-UE, speċjalment Erasmus+ u l-Fond Soċjali Ewropew, b'enfasi fuq il-volontarjat fl-isport. Iqisu l-Ġimgħa Ewropea tal-Isport bħala inizjattiva biex tippromwovi l-volontarjat fl-isport u tinvolvi individwi minn kull parti tas-soċjetà. Din tista' tkun mezz biex jintlaħqu t-taqsimiet kollha tas-soċjetà permezz tal-attivitajiet f'żoni żvantaġġati u billi jiġu attirati voluntiera fl-isport minn dawn iż-żoni. Jippromwovu l-użu tal-Fondi Strutturali u ta' Investiment u l-Fond ta' Koeżjoni għall-infrastruttura kif ukoll programmi oħra għall-klabbs sportivi biex itejbu l-kundizzjonijiet soċjali prevalenti speċjalment f'dawk iż-żoni b'konċentrazzjoni għolja ta' gruppi li jinsabu f'riskju ta' emarġinazzjoni. Jippromwovu l-kunċett tal-Korp Ewropew ta' Solidarjetà fost l-organizzazzjonijiet sportivi u jinkoraġġuhom jieħdu sehem f'din l-inizjattiva, sabiex iż-żgħażagħ li huma attivi fil-qasam tal-isport ikun jista' jkollhom aċċess aħjar għal dan il-programm. Jinkoraġġixxi l-inklużjoni tal-migranti u r-refuġjati, l-anzjani, il-persuni b'diżabilità, u taż-żgħażagħ vulnerabbli fi rwoli varji ta' volontarjat f'attivitajiet sportivi fuq il-livell bażiku permezz tal-organizzazzjoni ta' avvenimenti sportivi żgħar u kbar u jagħmel id-dħul fil-qasam tal-volontarjat fl-isport fuq il-livell bażiku aktar aċċessibbli sabiex tingħata s-setgħa lil dawn l-individwi. Jiżviluppa kooperazzjoni ma' organizzazzjonijiet sportivi, organizzazzjonijiet taż-żgħażagħ u organizzazzjonijiet nongovernattivi oħra dwar kif jippromwovu, jinvolvu u jżommu l-voluntiera sabiex jimmassimizzaw l-opportunitajiet għall-volontarjat fl-isport, pereżempju fil-qafas ta' avvenimenti sportivi kbar. Joħloq opportunitajiet ta' tagħlim u ta' taħriġ biex jittejbu l-ħiliet tal-voluntiera fl-istaff ta' organizzazzjonijiet sportivi inkluż il-migranti u r-refuġjati, iċ-ċittadini anzjani, il-persuni b'diżabilità, iż-żgħażagħ vulnerabbli u minoranzi oħra, filwaqt li fl-istess ħin jindirizza t-tisħiħ tal-kapaċitajiet ta' dawk responsabbli mir-reklutaġġ u l-ġestjoni ta' gruppi diversi ta' voluntiera. Jinkoraġġixxi opportunitajiet indaqs fil-klabbs sportivi, inkluż it-trattament ugwali ta' gruppi f'riskju ta' emarġinazzjoni fir-rigward tas-sħubija u l-parteċipazzjoni bħala voluntiera fil-klabb. Jippromwovi l-involviment ta' anzjani fi klabbs sportivi u l-integrazzjoni ta' voluntiera anzjani, u juża l-esperjenza utli mill-ħajja tagħhom fi strutturi sportivi fil-livelli kollha. Id-dokumenti ewlenin li ġejjin jenfasizzaw l-importanza tal-volontarjat fl-isport bħala għodda għall-inklużjoni soċjali: L-Istrateġija Ewropa 2020 u waħda mis-seba' inizjattivi ewlenin, li tenfasizza l-ħtieġa għat-tkabbir u l-ħolqien tal-impjiegi li għandhom jgħinu lill-persuni li jinsabu fuq ix-xifer tal-faqar u huma esklużi soċjalment biex jgħixu bid-dinjità u jieħdu sehem attiv fis-soċjetà (7110/10). Komunikazzjoni dwar il-Politiki tal-UE u l-Volontarjat: Ir-Rikonoxximent u l-Promozzjoni fl-UE tal-Ħidmiet Volontarji Transkonfinali (COM(2011) 568 final). Ewrobarometru Speċjali dwar l-Isport u l-Attività Fiżika 412 (2014). Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Aġenda Ġdida għall-Ħiliet għall-Ewropa: Naħdmu flimkien biex insaħħu l-kapital uman, l-impjegabbiltà u l-kompetittività (dok. Il-Konklużjonijiet tal-Kunsill u tar-Rappreżentanti tal-Gvernijiet tal-Istati Membri dwar l-integrazzjoni ta' ċittadini ta' pajjiżi terzi li jgħixu legalment fl-UE adottati fid-9 ta' Diċembru 2016 (dokument 15312/16). Dikjarazzjoni konġunta dwar il-programmazzjoni interistituzzjonali annwali għall-2017 (dokument 15375/16). Ninvestu fiż-Żgħażagħ tal-Ewropa Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Ninvestu fiż-Żgħażagħ tal-Ewropa (dok. Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Korp Ewropew ta' Solidarjetà (dok. Grupp ta' Esperti dwar l-Iżvilupp tar-Riżorsi Umani u l-Isport. Rakkomandazzjonijiet biex jinkoraġġixxu l-volontarjat fl-isport, prattiki tajbin dwar mekkaniżmi legali u fiskali (Diċembru 2016). Netwerk Ewropew għall-Inklużjoni fl-Isport (ESPIN) - Nippromwovu Opportunitajiet Indaqs għall-Migranti u l-Minoranzi permezz tal-Volontarjat fl-Isport. COM(2010) 636 final -Strateġija Ewropea tad-Diżabilità 2010-2020: Impenn mill-Ġdid għal Ewropa Mingħajr Ostakoli. Il-liċenzji għall-produzzjoni se jingħataw biss lil kumpaniji rreġistrati fin-Norveġja jew fi stat ieħor imsieħeb fil-Ftehim dwar iż-Żona Ekonomika Ewropea (il-Ftehim taż-ŻEE), jew lil persuni fiżiċi domiċiljati fi stat imsieħeb fil-Ftehim taż-ŻEE. Kumpaniji li ma għandhomx liċenzja għall-Blata Kontinentali Norveġiża jistgħu jingħataw liċenzji għall-produzzjoni jekk ikunu kwalifikati minn qabel bħala detenturi ta' liċenzja għall-Blata Kontinentali Norveġiża. Il-Ministeru se jittratta l-kumpaniji individwali u l-kumpaniji li japplikaw bħala parti minn grupp bl-istess mod. L-applikanti li jissottomettu applikazzjoni individwali, jew l-applikanti li jagħmlu parti minn grupp li jissottometti applikazzjoni konġunta, se jkunu kkunsidrati bħala applikant għal liċenzja għall-produzzjoni. Il-Ministeru jista', fuq il-bażi ta' applikazzjonijiet li ġew sottomessi minn gruppi jew applikanti individwali, jgħaqqad gruppi ta' detenturi ta' liċenzji biex jingħataw liċenzja tal-produzzjoni ġdida, inkluż it-tneħħija ta' applikanti f'applikazzjoni ta' grupp u ż-żieda ta' applikanti individwali, u jaħtar l-operatur għal gruppi bħal dawn. L-għoti ta' parteċipazzjoni f'liċenzja għall-produzzjoni se jkun soġġett għad-dħul tad-detenturi ta' liċenzja fi Ftehim dwar Attivitajiet marbutin maż-Żejt mhux Raffinat, li jinkludi Ftehim Operattiv Konġunt u Ftehim ta' Kontabbiltà. Jekk il-liċenzja għall-produzzjoni tinqasam b'mod stratigrafiku, id-detenturi taż-żewġ liċenzji maqsuma b'mod stratigrafiku jintalbu wkoll jidħlu fi Ftehim Operattiv Konġunt, li jirregola r-relazzjoni ta' bejniethom f'dan ir-rigward. Malli jiġu ffirmati l-ftehimiet imsemmija, id-detenturi tal-liċenzji jingħaqdu f'impriża konġunta li fiha d-daqs tal-parteċipanti tagħhom dejjem se jibqa' identiku għall-parteċipanti tagħhom fil-liċenzja għall-produzzjoni. Id-dokumenti tal-liċenzja ser ikunu bbażati prinċipalment fuq dokumenti rilevanti mill-Għotjiet f'Żoni Predefiniti 2016. L-għan hu li l-elementi prinċipali ta' kwalunkwe aġġustamenti għall-qafas isiru disponibbli għall-industrija qabel iż-żmien tal-applikazzjoni. Fl-interess ta' ġestjoni tajba tar-riżorsi u biex l-esplorazzjoni u l-produzzjoni taż-żejt mhux raffinat fuq il-Blata Kontinentali Norveġiża jsiru b'mod rapidu u effiċjenti, inkluż il-kompożizzjoni ta' gruppi ta' liċenzja sabiex jiżguraw dan, għandhom japplikaw il-kriterji li ġejjin għall-għoti tal-parteċipazzjonijiet fil-liċenzji għall-produzzjoni u għall-ħatra ta' operatur: L-għarfien ġeoloġiku tal-applikant dwar iż-żona ġeografika inkwistjoni, u kif il-liċenzjati jipproponu li jwettqu l-esplorazzjoni effiċjenti għaż-żejt mhux raffinat. Il-kompetenza teknika rilevanti tal-applikant, u kif din il-kompetenza tista' tikkontribwixxi b'mod attiv għall-esplorazzjoni kosteffikaċi u, kif inhu xieraq, il-produzzjoni taż-żejt mhux raffinat fiż-żona ġeografika inkwistjoni. L-esperjenza tal-applikant fuq il-Blata Kontinentali Norveġiża jew esperjenza rilevanti ekwivalenti f'żoni oħra. Li l-applikant għandu jkollu kapaċità finanzjarja sodisfaċenti biex iwettaq l-esplorazzjoni għaż-żejt mhux raffinat, u, kif xieraq, il-produzzjoni tiegħu fiż-żona ġeografika inkwistjoni. Jekk l-applikant huwa, jew kien, detentur ta' liċenżja tal-produzzjoni l-Ministeru jista' jieħu f'kunsiderazzjoni kwalunkwe forma ta' ineffiċjenza jew nuqqas ta' responsabilità murija mill-applikant bħala detentur ta' liċenzja. Il-liċenzji għall-produzzjoni se jingħataw prinċipalament lil impriża konġunta li fiha minn tal-inqas waħda minn fost dawk li ngħataw liċenzja tkun ħaffret minn tal-inqas bir wieħed fuq il-Blata Kontinentali Norveġiża bħala operatur, jew ikollha esperjenza operazzjonali rilevanti ekwivalenti barra mill-NCS (il-Blata Kontinentali Norveġiża). Prinċipalment, ser jinħarġu liċenzji għall-produzzjoni lil żewġ detenturi jew aktar, fejn minn tal-inqas wieħed mill-parteċipanti li jingħataw liċenzja jkollu esperjenza kif imsemmi f'f). L-operatur maħtur għal-liċenzji għall-produzzjoni fil-Baħar Barents irid ikun ħaffer minn tal-inqas bir wieħed fuq il-Blata Kontinentali Norveġiża bħala operatur, jew ikollu esperjenza operazzjonali rilevanti ekwivalenti barra mill-NCS. Għal-liċenzji ta' produzzjoni f'baħar fond, kemm l-operatur li jinħatar kif ukoll minn tal-anqas detentur wieħed ieħor iridu jkunu ħaffru minn tal-anqas bir wieħed fuq il-Blata Kontinentali Norveġiża bħala operatur, jew ikollhom esperjenza operazzjonali rilevanti ekwivalenti barra mill-NCS. Fil-liċenzja għall-produzzjoni, entità waħda li tingħata liċenzja trid tkun ħaffret f'ibħra fondi bħala operatur. Għal-liċenzji ta' produzzjoni fejn ikun mistenni li jsir tħaffir ta' bjar fi pressa għolja u/jew temperaturi għoljin (HTHP), kemm l-operatur li jinħatar kif ukoll minn tal-anqas detentur ieħor iridu jkunu ħaffru minn tal-anqas bir wieħed fuq il-Blata Kontinentali Norveġiża bħala operatur, jew ikollhom esperjenza operazzjonali rilevanti ekwivalenti barra mill-NCS. Fil-liċenzja għall-produzzjoni, entità waħda minn fost dawk li jingħataw liċenzja trid tkun ħaffret bir HTHP bħala operatur. L-applikazzjonijiet għal parteċipazzjonijiet f'liċenzji għall-produzzjoni jistgħu jiġu sottomessi għall-blokok li mhumiex liċenzjati fiż-żona ddefinita minn qabel, kif muri fuq il-mapep ippubblikati mill-NPD. Huwa wkoll possibbli li ssir applikazzjoni għal żoni li ġew ċeduti fiż-żona definita minn qabel, wara t-tħabbira skont mapep aġġornati fil-Factmaps interattivi tad-Direttorat taż-Żejt mhux Maħdum Norveġiż li jinsabu fuq il-paġna web tal-NPD). Kull liċenzja għall-produzzjoni tista' tikkonsisti fi blokka jew aktar jew parti minn blokka/blokok. L-applikanti huma mitluba li jillimitaw id-deskrizzjoni fl-applikazzjoni għal żoni fejn huma jkunu diġà għamlu studju prospettiv. It-test sħiħ tat-tħabbira, li jinkludi mapep iddettaljati taż-żoni disponibbli jinsab fuq il-paġna web tad-Direttorat taż-Żejt mhux Maħdum Norveġiż www.npd.no/apa2017 L-applikazzjonijiet għal liċenzji għall-produzzjoni taż-żejt mhux raffinat għandhom jintbagħtu lil: Għandhom jintbagħtu żewġ kopji lil L-għoti ta' liċenzji għall-produzzjoni taż-żejt mhux maħdum fl-Għotjiet f'Żoni Predefiniti għall-2017 fuq il-Blata Kontinentali Norveġiża huwa ppjanat li jseħħ fl-ewwel kwart tal-2018. Il-Kawża E-7/16 Míla ehf. v. l-Awtorità ta' Sorveljanza tal-EFTA – APPLIKAZZJONI taħt l-Artikolu 36(2) tal-Ftehim bejn l-Istati tal-EFTA dwar it-Twaqqif ta' Awtorità u ta' Qorti tal-Ġustizzja mill-Qorti għall-annullament tad-Deċiżjoni Nru 061/16/COL tas-16 ta' Marzu 2016 tal-Awtorità ta' Sorveljanza tal-EFTA li tagħlaq l-investigazzjoni formali dwar l-allegata għajnuna mill-Istat permezz tal-lokazzjoni ta' fibrottika preċedentement operata f'isem in-NATO, il-Qorti, magħmula minn Carl Baudenbacher, President, Per Christiansen (Imħallef Relatur) u Páll Hreinsson, Imħallfin, ħarġet ordni fil-15 ta' Novembru 2016, li l-parti operattiva tagħha hija kif ġej: L-applikazzjoni ġiet miċħuda bħala inammissibbli. Ir-rikorrent għandu jeħel l-ispejjeż tal-proċedimenti. Il-Qorti b'dan: Tordna lir-Renju tan-Norveġja li jħallas l-ispejjeż tal-proċedimenti. L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8467 — BNP Paribas/Commerz Finanz, fl-indirizz li ġej: L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8483 — Bain Capital/Cinven/Stada Arzneimittel, f'dan l-indirizz: Din il-konċentrazzjoni proposta hija parti minn ftehim ta' xiri u ta' bejgħ ta' assi, li daħlu għalih bejniethom DuPont u FMC fl-31 ta' Marzu 2017, li jipprevedi l-akkwist minn FMC ta' ċerti attivitajiet ta' DuPont, skont l-impenji ta' ċessjoni li kienu ġew konklużi minn DuPont u The Dow Chemical Company ("Dow") bħala parti mill-proċedimenti ta' kontroll tal-konċentrazzjonijiet Ewropej marbuta mal-konċentrazzjoni proposta ta' Dow u DuPont (il-Każ M.7932). L-attivitajiet kummerċjali tal-impriżi kkonċernati huma: DuPont hija kumpanija diversifikata fis-sustanzi kimiċi bil-kwartieri ġenerali fl-Istati Uniti tal-Amerika. Din hija l-kumpanija prinċipali aħħarija tal-grupp Dupont, li tirriċerka, tiżviluppa, tipproduċi, tqassam, u tbigħ varjetà ta' prodotti kimiċi, polimers, agrokimiki, żrieragħ, ingredjenti tal-ikel u materjali oħra. In-negozju tan-Nutrizzjonu u s-Saħħa ta' DuPont jimmanifattura u jforni prodotti mfassla speċifikament biex itejbu s-sigurtà, il-kwalità nutrittiva, il-konsistenza, u l-ħajja ta' fuq l-ixkaffa ta' prodotti tal-ikel u x-xorb, tal-prodotti farmaċewtiċi, u tas-supplimenti tal-ikel, Dow hija kumpanija diversifikata fis-sustanzi kimiċi bil-kwartieri ġenerali fl-Istati Uniti tal-Amerika. Hija l-kumpanija prinċipali aħħarija tal-grupp Dow, li hija attiva fil-plastika u l-kimiċi, ix-xjenzi tal-agrikoltura, u l-prodotti u servizzi tal-idrokarburi u l-enerġija. Dow għandha preżenza iktar limitata fil-qasam tan-Nutrizzjoni u s-Saħħa, FMC hija kumpanija dinjija ta' kimiċi ta' speċjaltà bi kwartieri fl-Istati Uniti tal-Amerika u li għandha interessi fis-swieq agrikoli, industrijali u tal-konsumatur. In-negozju huwa maqsum fi tliet partijiet: (i) Soluzzjonijiet Agrikoli; (ii) Saħħa u Nutrizzjoni; u (iii) Litjum. In-negozju tas-Saħħa u n-Nutrizzjoni ta' FMC jikkonsisti fi tliet oqsma wesgħin tal-prodotti — Ingredjenti Nutrizzjonali, Excipients tas-Saħħa, u Ingredjenti tas-Saħħa Funzjonali. Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8440 — DuPont/FMC (Health and Nutrition Business), fl-indirizz li jmiss: L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8504 — EDF Energy Services/ESSCI, fl-indirizz li ġej: F'paġna 3 fit-titolu, wara "Impriża tal-assigurazzjoni" u wara "Data, dħul fis-seħħ u natura tad-deċiżjoni",